**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Δεκεμβρίου 2020, ημέρα Τετάρτη και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Ζεϊμπέκ Χουσεΐν, Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

 Ξεκινά η 4η συνεδρίαση, με τη β΄ ανάγνωση της Διαρκούς Επιτροπής Μορφωτικών Υποθέσεων. Πριν δώσω το λόγο στους Εισηγητές και στους Ειδικούς Αγορητές, υπάρχουν δύο συνάδελφοι Βουλευτές, η κυρία Αναγνωστοπούλου και ο κ. Αμανατίδης, οι οποίοι θα λάβουν το λόγο, σε συνέχεια από την προηγούμενη συνεδρίασή μας, δηλαδή, από την κατ’ άρθρον συζήτηση.

Τον λόγο έχει ο κύριος Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πάρα πολύ, κύριε Πρόεδρε.

Με την επιφύλαξη ότι η Υπουργός Παιδείας, ίσως λόγω χρόνου, δεν απάντησε στα ερωτήματα των Βουλευτών και περιμένοντας ότι θα το πράξει, στη σημερινή συνεδρίαση, κύριε Πρόεδρε, ήθελα να πω τα εξής.

 Κατ’ αρχήν, η παιδεία είναι το κατεξοχήν πεδίο συνεννόησης, το οποίο έπρεπε να υπήρχε μεταξύ των πολιτικών κομμάτων και της κοινωνίας, για το προς τα που πρέπει να πάει. Ωστόσο, αυτή τη στιγμή η στάση της Κυβέρνησης είναι στο «Δεν είδα, δεν άκουσα, δεν απαντώ». Αυτό βγαίνει από τη στάση της Υπουργού Παιδείας, στην προηγούμενη συνεδρίαση, όπου δεν απάντησε σε όλα τα ερωτήματα των βουλευτών, αλλά επέλεξε αυτά που θα απαντήσει. Βεβαίως, ο τρόπος είναι δικός της και το πώς θα απαντήσει, αλλά θα πρέπει να απαντάει σε όλα τα ερωτήματα. Άλλωστε, αυτή είναι και η διαδικασία η κοινοβουλευτική και το απαιτεί ο σεβασμός στη κοινοβουλευτική διαδικασία, γιατί είναι σεβασμός, πρώτα-πρώτα, στη δημοκρατία.

 Επειδή αναφέρθηκε στους φορείς, ποιοι τοποθετήθηκαν θετικά ή όχι, θα πρέπει να μας πει η Υπουργός, συνολικά και για τους άλλους φορείς, που έστειλαν τα υπομνήματα. Μέσα από αυτή τη διαδικασία, τελικά τι άλλαξε; Άλλαξε κάτι γι’ αυτήν; Ή όλα τα είχε τέλεια στο νομοσχέδιο της; Τι έκανε δεκτό, εν πάση περιπτώσει, για να καταλάβουμε ότι η Υπουργός πήρε υπόψη της αυτά, τα οποία λένε οι φορείς;

Άρα, λοιπόν, αναλυτικά δεν απάντησε συνολικά στις ερωτήσεις η Υπουργός. Βέβαια, είναι μια τακτική, την οποία, δυστυχώς, το Υπουργείο Παιδείας και η Υπουργός, εδώ και κάποιους μήνες, ακολουθούν, με αποτέλεσμα να φέρει σε αντίθεση και τον πολιτικό κόσμο αλλά και τους συνδικαλιστικούς εκπαιδευτικούς και φορείς των μαθητών και των γονέων. Παράδειγμα πρώτο. Η Υπουργός έχει αρνηθεί να δώσει τη Σύμβαση τις CISCO στη Βουλή. Παράδειγμα δεύτερο. Η Υπουργός έχει δύο παγκόσμιες πρωτοτυπίες και δεν απαντάει εδώ και οχτώ μήνες. Η πρώτη είναι, γιατί εν μέσω πανδημίας, μάλιστα έκανε αύξηση του αριθμού των μαθητών, ανά τμήμα, από τους 22 στους 24 μαθητές. Αυτό πρέπει να μας το εξηγήσετε, δεν μπορεί να το αποφεύγει αυτό η Υπουργός, απέναντι στην ελληνική κοινωνία. Καλά, για τις μάσκες, δεν το συζητάμε.

Το δεύτερο, που έκανε η κυρία Υπουργός, είναι σε σχέση με τα υπηρεσιακά συμβούλια. Σε ποιο κράτος, σε ποια κοινωνία, πείτε μου, νομιμοποιείται «ως εκλεγμένος» αντιπρόσωπος, άνθρωπος, που ψηφίστηκε από το 7% του εκλογικού σώματος; Πού στον κόσμο έχει πολιτική νομιμοποίηση αυτό; Γι’ αυτό ακριβώς ζητάμε την απόσυρση του άρθρου 122. Να μας πει ένας από τους συναδέλφους βουλευτές, ποια πολιτική νομιμοποίηση και νομική νομιμοποίηση έχει ο αντιπρόσωπος, θέλετε βουλευτής, θέλετε συνδικαλιστής, θέλετε οπουδήποτε, πού ψηφίζεται, από το 7% του εκλογικού σώματος; Πού στον κόσμο είχε γίνει αυτό; Αυτές οι δύο πρωτοτυπίες, παγκόσμιες αρνητικές πρωτοτυπίες, θα πρέπει να απαντηθούν από την κυρία Υπουργό.

Κύριε Πρόεδρε, σε σχέση με την τροπολογία, η οποία υπάρχει, αυτήν τη στιγμή, σε σχέση με τα tablets, την οποία πανηγυρικά φέρνει η Κυβέρνηση, η έκφραση θα ήταν «κάλιο αργά παρά ποτέ», όμως, δεν είναι έτσι. Ίσως ταιριάζει ότι « στην αναβροχιά καλό είναι και το χαλάζι»! Και εξηγούμαι. Μιλάει για 112 εκατομμύρια και διαιρώντας το με το 200, βεβαίως, βγάζει τους 500 χιλιάδες περίπου μαθητές, κατά την άποψή μου δικαιούχους, από τεσσάρων ετών μέχρι και είκοσι τεσσάρων. Κατά την άποψή μου, άργησε η Κυβέρνηση. Αυτό σημαίνει ότι τουλάχιστον 500.000 μαθητές δεν έχουν τη δυνατότητα, εδώ και τέσσερις μήνες, να συμμετέχουν στην εκπαίδευση.

Η παιδεία και η εκπαίδευση είναι δημόσιο δωρεάν αγαθό, το οποίο η Κυβέρνηση δεν σχεδίασε να κάνει, από τότε που είδε την ανάγκη ότι θα πηγαίναμε, σε τηλεκπαίδευση και εξ αποστάσεως εκπαίδευση. Το αυτονόητο, δηλαδή. Όπως ακριβώς είναι το βιβλίο, που δίνεται δωρεάν, κύριε Πρόεδρε, έτσι ακριβώς έπρεπε να σχεδιαστούν και να δοθούν, από την αρχή, σε όλους τους μαθητές. Η Κυβέρνηση και το Υπουργείο Παιδείας έχουν στοιχεία πόσοι μαθητές δεν συμμετείχαν, μέσω τηλεδιάσκεψης, από τότε που ξεκίνησε η τηλεκπαίδευση, μέχρι τώρα; Η Κυβέρνηση δίνει στοιχεία για ψηφιακές τάξεις, δεν μας είχε δώσει, όμως, κανένα στοιχείο – και προκαλώ την Υπουργό Παιδείας να μας δώσει – για το πόσοι μαθητές λόγω έλλειψης είτε του ίντερνετ είτε του tablet, που δεν είχαν, είτε γιατί είχαν δύο, τρία παιδιά στην ίδια οικογένεια και δεν μπορούσαν να συμμετέχουν στις ψηφιακές τάξεις. Δεν φτάνει μόνο να πεις πόσα τμήματα, αλλά και πόσοι συμμετείχαν. Άρα, λοιπόν, είναι λειψή και δεν θα πρέπει να πανηγυρίζει. Θα έπρεπε τα tablets να τα έχουν πάρει όλοι οι μαθητές. Κουμπώνει η όλη διάταξη αυτή στις νέες ρυθμίσεις, που έχει για τα ΑΕΙ.

 Κύριε Πρόεδρε, είναι ζήτημα ουσίας το πώς έρχονται οι Κυρώσεις στη Βουλή. Είναι αντικαταστατικό, είναι αντικανονικό, απέναντι στον κανονισμό της Βουλής, ο τρόπος με τον οποίο ήρθε η Κύρωση της Συμφωνίας αυτής.

Πρέπει να έρθει ξεχωριστά, σύμφωνα με το άρθρο 112 του Κανονισμού της Βουλής, που παραπέμπει στο άρθρο 108 του Κανονισμού της Βουλής. Όσον αφορά, όμως, αυτά που είπε ο κύριος Κεγκέρογλου, να του θυμίσω ότι δεν ήταν υπηρεσιακή κυβέρνηση, τότε και βεβαίως, δεν έγινε εσπευσμένα.

Επειδή αναφέρθηκα και στη στάση, την οποία κράτησε το Κ.Κ.Ε., στη συνεδρίαση στις 6 Σεπτεμβρίου του 2018, δεν θέλω να διαβάσω αποσπασματικά, όπως έκανε ο κύριος Δελής, την τοποθέτησή του κυρίου Τάσσου, θα διαβάσω, συνολικά. Τι είπε, λοιπόν, τότε το Κ.Κ.Ε.: «Παρά τις επιφυλάξεις μας για τη σχετική Σύμβαση, επιλέγουμε να τοποθετηθούμε με «παρών», στη βάση της προσέγγισής του Κόμματός μας, για τη φιλία και τη συνεργασία λαών και νεολαίας, κάνοντας, όμως, την επιπλέον τοποθέτηση, ότι το Κ.Κ.Ε. θέλει να προειδοποιήσει ότι θα καταδικάσει και θα αντιπαλέψει κάθε απόπειρα αξιοποίησης του Ελληνογερμανικού Ιδρύματος Νεολαίας» κλπ.. Τα υπόλοιπα τα είπε ο κύριος Δελής.

Από αυτό συμπεραίνω το εξής. Επειδή έγινε μια προσπάθεια παραποίησης πραγμάτων, θα ήθελα να πω το εξής. Η Σύμβαση την οποία πανηγυρικά, όπως τόνισα όλα τα Κόμματα ψήφισαν, πλην της Χρυσής Αυγής, που ψήφισε «κατά» και του Κ.Κ.Ε., που ουσιαστικά δεν ήταν αντίθετο στη δημιουργία, έβαλε ζητήματα εργαλειοποίησης, πράγματα τα οποία τα είχαμε και εμείς. Ωστόσο, όμως, οι παρατηρήσεις τις οποίες έκανε η Βουλή και αν θα συγκρίνετε τη Σύμβαση, που ψηφίστηκε το 2018, με τη Συμφωνία, που έρχεται προς Κύρωση, έχουν ενσωματωθεί μέσα στη Συμφωνία, που παρουσιάζεται, τώρα, στη Βουλή. Από την άλλη μεριά, η Συμφωνία αυτή υπογράφηκε, στις 11 Οκτωβρίου 2018, παρουσία των δύο Προέδρων της Δημοκρατίας, ήταν να τελειώσει η νομική διαδικασία και στη Γερμανία, μέχρι το Μάιο, λόγω των εκλογών μας, καθυστέρησε γι’ αυτό πήγε και στις 4 Ιουλίου. Ωστόσο, επιμένουμε στην απόσυρσή της και να έρθει, με τη σωστή διαδικασία, έτσι ώστε να τοποθετηθούμε αναλυτικά, όλα τα Κόμματα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Φωτήλας.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Κυρίες και κύριοι συνάδελφοι, ύστερα από τρεις συνεδριάσεις και την ακρόαση φορέων, όπου όλοι οι φορείς πλην ενός, εκφράστηκαν θετικά για το νομοσχέδιο, είναι προφανές ότι με το παρόν νομοσχέδιο γίνεται μια μεγάλη αλλαγή. Το παραδέχθηκαν και κάποιοι εκ των Εισηγητών της Αντιπολίτευσης ότι γίνεται μια μεγάλη αλλαγή, μια κρίσιμη αλλαγή, στον τομέα της επαγγελματικής εκπαίδευσης της μέσης τεχνικής εκπαίδευσης, της επαγγελματικής κατάρτισης και της δια βίου μάθησης. Είναι αλλαγές, που θα τις κάνουν μια ελκυστική προοπτική για τις νέες και τους νέους της πατρίδας μας και θα τους δώσουν μια πολύ σημαντική διέξοδο, στην επαγγελματική τους σταδιοδρομία.

Το είπα, χθες, στην επί των άρθρων συζήτηση, το μοντέλο του «όλοι θα σπουδάζουν στο πανεπιστήμιο» μπορεί να βοήθησε την κοινωνική άνοδο, τις προηγούμενες δεκαετίες, στην Ελλάδα, αλλά τώρα και ειδικά, τα τελευταία 20 χρόνια, δυστυχώς, οδηγεί σε αδιέξοδα και, στην καλύτερη περίπτωση, στη μετανάστευση στο εξωτερικό και στο γνωστό brain drain. Δεν είναι «κουτόφραγκοι» οι χώρες της Δυτικής Ευρώπης, που το έχουν αλλάξει. Το αντίθετο συμβαίνει, εμείς δεν κάναμε όσα έπρεπε, για τις αναγκαίες αλλαγές και, τώρα, πληρώνουμε το βαρύ τίμημα της υψηλής διαρθρωτικής ανεργίας. Και λέω «διαρθρωτική», γιατί ακριβώς αυτή είναι η μορφή της ανεργίας, που έχουμε, ειδικά τις δύο τελευταίες δεκαετίες.

Δεν έχουμε, δηλαδή, προσωπικό σε δεξιότητες, που θέλουν οι επιχειρήσεις και οι καλοπληρωμένες μάλιστα – σε μερικές, μάλιστα, δεν απαιτείται αναγκαστικά πτυχίο πανεπιστημίου. Άρα, έχουμε πλεόνασμα σε αποφοίτους πανεπιστημίων, με μεταπτυχιακά και διδακτορικά, που αναγκάζονται να φύγουν έξω. Αυτό δεν μπορεί να συνεχιστεί. Η συγκράτηση του brain-drain σχετίζεται και με τις αλλαγές, στον τομέα της επαγγελματικής ή μέσης τεχνικής εκπαίδευσης.

Ακούστε ένα παράδειγμα, που συνέβη, πραγματικά, πριν από δύο περίπου δεκαετίες. Δεν έχει καμία σχέση, με αυτό που συζητάμε. Θα έλεγα ότι νομοθετούμε, σήμερα, με καθυστέρηση, ώστε να αποφύγουμε να ζήσουμε αυτό, που θα σας διηγηθώ. Παρά ταύτα, το συγκεκριμένο παράδειγμα είναι ιδιαίτερα διδακτικό. Προ δύο, λοιπόν, δεκαετιών πληροφορήθηκαν Γερμανοί φοιτητές και φοιτήτριες της Ιατρικής ότι δεν θα απορροφηθούν, τα επόμενα χρόνια, από τη γερμανική αγορά εργασίας. Αυτό, βέβαια, που γι’ αυτούς 20 χρόνια πριν ήταν η εξαίρεση, για μας, 20 χρόνια μετά, είναι ο κανόνας και αυτό πρέπει να κοιτάξουμε. Τι έκαναν, λοιπόν, τότε οι συγκεκριμένοι φοιτητές και φοιτήτριες; Αφού ήρθαν σε συνεννόηση με το Υπουργείο Παιδείας της χώρας τους, αποφάσισαν, οικειοθελώς, να σταματήσουν να σπουδάζουν στην Ιατρική και να πάνε σε ένα παρεμφερές αντικείμενο, όπου θα εξασφάλιζαν μία καλή επαγγελματική σταδιοδρομία. Όσο κι αν ακούγεται και είναι στενάχωρο, πικρό και άδικο το παραπάνω, η επιλογή των φοιτητών αποδείχθηκε σωστή, γιατί, ύστερα από δύο δεκαετίες, όλοι αυτοί έχουν μια πετυχημένη επαγγελματική καριέρα.

Αυτό που εμείς νομοθετούμε σήμερα είναι, για να μη ζούμε τέτοιες καταστάσεις στο μέλλον. Δίνουμε, δηλαδή, τη δυνατότητα της λεγόμενης διαπερατότητας, ώστε οι μαθητές, οι μαθήτριες, οι σπουδαστές, οι σπουδάστριες να έχουν πρόσβαση, σε οποιαδήποτε βαθμίδα της εκπαίδευσης και στην επαγγελματική. Λέμε, όμως και κάτι επιπλέον, εξίσου σημαντικό και θα το πω και στην Ολομέλεια, απευθυνόμενος στην ελληνική οικογένεια: Ότι όλοι μας πρέπει να ξαναδούμε το θέμα της εκπαίδευσης, υπό το πρίσμα των τεράστιων αλλαγών, που συντελούνται στην κοινωνία, στην Ευρώπη και στον κόσμο και την ανάγκη τα παιδιά μας να αποκτήσουν γνώσεις και δεξιότητες, που πραγματικά θα τους βοηθήσουν στην προκοπή τους.

Επιτρέψτε μου, τώρα, εδώ, να σχολιάσω μόνο μερικά σημεία από τοποθετήσεις, που ακούστηκαν και μου έκαναν εντύπωση. Καταρχάς, για το επίπεδο 3, που κάνουμε το βήμα και νομοθετούμε, ακούστηκαν δραματικά πράγματα και δεν κάνουμε τίποτα δραματικό. Κάνουμε απλώς ό,τι γίνεται στην Ευρώπη, αλλά φαίνεται ότι αυτό το αυτονόητο είναι ξανά ζητούμενο. Γιατί έρχεστε, σήμερα, να μας καταγγείλετε ότι κάνουμε αυτό, που κάνουν το Βέλγιο, η Κύπρος, η Τσεχία, η Δανία, η Εσθονία, η Γαλλία, η Γερμανία, η Ιρλανδία, η Ιταλία, η Λετονία, η Λιθουανία, το Λουξεμβούργο, η Μάλτα, η Πορτογαλία, η Ολλανδία, η Ρουμανία, η Σλοβακία, το Ηνωμένο Βασίλειο; Όλες οι παραπάνω χώρες έχουν το επίπεδο 3, το μεταγυμνασιακό, όλες. Η Ελλάδα, λοιπόν, σταματάει να είναι η μοναδική εξαίρεση και σε αυτό. Δεν θα είμαστε «à la carte» με την Ευρώπη, ούτε φτωχός συγγενής. Θα γίνουμε – και το λέμε συνεχώς στη Νέα Δημοκρατία – μια κανονική ευρωπαϊκή χώρα και δεν θα σταματήσουμε, μέχρι να το επιτύχουμε πλήρως.

Για τη δήθεν ανασφάλιστη και παιδική εργασία, που νομοθετούμε, τα είπα και χθες, τα είπε και η κυρία Υπουργός και δεν θα τα επαναλάβω. Θέλω μόνο να προσθέσω ότι, όχι μόνο δεν θα είναι απλήρωτοι οι μαθητές και οι μαθήτριες, αλλά έχουμε εξασφαλίσει το απαραίτητο κονδύλι, προκειμένου, πραγματικά, να φροντίσουμε για την αμοιβή τους. Για τις υπόλοιπες θετικές προβλέψεις του νομοσχεδίου, όπως, ενδεικτικά, ξαναλέω, για τα μουσικά σχολεία, μίλησε και η Υπουργός και δεν θέλω να πω περισσότερα. Άλλωστε, σε μερικά από αυτά νομίζω υπάρχει μια κατανόηση.

Τελευταίο σημείο, που θα ήθελα να σχολιάσω, είναι η συζήτηση για την Κύρωση του περίφημου Ινστιτούτου Ελληνογερμανικής Νεολαίας. Άκουσα και εγώ το συνάδελφο, τον συμπολίτη, μου τον κύριο Μάρκου, ο οποίος, αν κατάλαβα καλά – γιατί από την τηλεδιάσκεψη δεν ακούμε και πάρα πολύ καλά – ζήτησε την απόσυρση της συγκεκριμένη Σύμβασης. Η ένστασή του δεν είναι σε τυπικό επίπεδο. Ήταν σε ουσιαστικό, αν κατάλαβα καλά, επίπεδο. Εγώ, λοιπόν, θέλω να ρωτήσω, αυτή είναι η προσωπική άποψη του κυρίου Μάρκου ή είναι και η επίσημη θέση του Κόμματος της Αξιωματικής Αντιπολίτευσης; Θα θέλαμε να το μάθουμε. Ο κ. Μάρκου δεν θα έπρεπε, μιας και είναι πατρινός, να συζητήσει με τον κύριο Ριζούλη, που είναι πατρινός και ο οποίος ήταν Εισηγητής στο συγκεκριμένο νομοσχέδιο; Δύο πατρινοί και ένας εγώ, τρεις.

Θα πρέπει να μας εξηγήσουν τότε και γιατί υπεγράφη, τρεις μέρες, πριν τελειώσει η Κυβέρνηση, αυτή η συγκεκριμένη Σύμβαση και σήμερα μπορεί να ακούσουμε όποια ένσταση. Βέβαια, η αλήθεια είναι ότι εδώ ζήσαμε να μην ψηφίζει η Αντιπολίτευση τις αμυντικές δαπάνες του κράτους ! Αυτό το ζήσαμε ακόμα και με την ΑΟΖ της Αιγύπτου. Τέλος πάντων, θα έχουμε τη δυνατότητα να πούμε και παραπάνω πράγματα στην Ολομέλεια. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Αναγκαστικά, θα χρησιμοποιήσω και το χρόνο της δευτερολογίας μου, διότι πρέπει να απαντήσω και στη δευτερολογία της κυρίας Υπουργού χθες, που μας κατηγόρησε για υποκρισία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να πω κάτι, ότι στις 12:30΄ πρέπει να παραδοθεί η Αίθουσα, συνεπώς, οι χρόνοι να κρατηθούν και το λέω αυτό, κυρίως στους συναδέλφους του ΣΥ.ΡΙΖ.Α. και σε εσάς, οι οποίοι έχουν διπλασιάσει και τριπλασιάσει το χρόνο ομιλίας τους, πολλές φορές, κατά τις τοποθετήσεις. Σήμερα, πέντε λεπτά είναι ο χρόνος για τους βουλευτές ομιλητές, με μια μικρή ανοχή ενός λεπτού, δύο το πολύ.

Ευχαριστώ πολύ και έχετε το λόγο.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Απαντώ, πρώτα, στο επιχείρημα του αγαπητού συναδέλφου, για το τι έγινε με τους φοιτητές της Ιατρικής. Πράγματι, οι εργασιακές συνθήκες και οι αμοιβές για τους γιατρούς στη Γερμανία ήταν πολύ χαμηλότερες από αυτούς, που τελείωναν διάφορους άλλους επαγγελματικούς τεχνολογικούς κλάδους, αλλά μιλάμε για τη μεγάλη Γερμανία. Ποιο ήταν, όμως, το αποτέλεσμα; Ότι έμειναν από γιατρούς και στη συνέχεια, μεταγγίζονταν οι γιατροί από την πρώην ανατολική Γερμανία για να καλύψουν τις ανάγκες και στη συνέχεια, ένα σημαντικό κομμάτι των υγειονομικών αναγκών, καλύφθηκε από γιατρούς άλλων χωρών, μεταξύ αυτών και από τη δική μας χώρα. Επομένως, το παράδειγμα ήταν ατυχές.

Προχωράω, όμως, σε αυτά, που μας κατηγόρησε χθες, η κυρία Υπουργός, για υποκρισία. Θα έλεγα, κυρία Υπουργέ, ότι εγώ σας επιστρέφω το βραβείο και προς εσάς και προς την Κυβέρνηση, διότι συστηματικά διαστρέφετε τα λεγόμενα όλων. Φτάσατε να ισχυριστείτε, ότι η πλειοψηφία των κοινωνικών εταίρων συμφωνεί μαζί σας, ενώ στην πραγματικότητα, διαφωνεί, με μια σειρά από επιλογές, που εισηγείστε, για την επαγγελματική εκπαίδευση και κατάρτιση και ως παράδειγμα αυτού, αναφέρω την ίδρυση των επαγγελματικών σχολών κατάρτισης και την υποβάθμιση της μαθητείας του ΟΑΕΔ. Όλοι απέναντι, εκτός από τον ΣΕΒ ! Όσο για τους εκπαιδευτικούς, δηλαδή, τους άμεσα εμπλεκόμενους, που θα υλοποιήσουν το όραμά σας, απορρίπτουν συνολικά το νομοσχέδιο, σας έχουν καλέσει σε διάλογο, τον αρνείστε συστηματικά, δεν συναντιέστε με τις ομοσπονδίες και όχι μόνο γι’ αυτό, αλλά και για όλα τα άλλα κρίσιμα θέματα της τηλεκπαίδευσης, της επαναλειτουργίας των σχολείων, των υπηρεσιακών συμβουλίων και τα ζητήματα αξιολόγησης των μαθητών, που βάζετε, αυτή τη στιγμή. Φτάσατε, μάλιστα, με δική σας, πιστεύω, επιλογή και όχι μόνο του Υπουργείου, να αποκλείσετε τη ΔΟΕ και την Ομοσπονδία των εκπαιδευτικών του ΟΑΕΔ, από την ακρόαση στην Επιτροπή. Και μάλιστα, εδώ, θυμίζω, ότι όταν βρισκόσασταν στα έδρανα της Αντιπολίτευσης, σε αυτήν εδώ ακριβώς την Αίθουσα, κάνατε σαματά, ώστε να προσκληθούν όλοι οι φορείς, που επιθυμούσατε και το οποίο γινόταν, εν πολλοίς. Μάλιστα, είχατε προσκαλέσει και επιφανή στελέχη της Ν.Δ., με το έτσι θέλω, με εξαιρετικά προκλητική συμπεριφορά και τότε και τώρα.

Κυρία Υπουργέ της Παιδείας, δυστυχώς, έχετε επιλέξει το δρόμο της αδιαλλαξίας και του αυταρχισμού. Δεν συνομιλείτε με κανέναν, εκτελείτε, όμως, τις εντολές όσων σας βοήθησαν να καταλάβετε τα κυβερνητικά έδρανα. Στην αρχή, τακτοποιήσατε τα ιδιωτικά κολλέγια, μετά υλοποιήσατε την ατζέντα των ιδιοκτητών των ιδιωτικών σχολείων και σήμερα, παραδίδετε την επαγγελματική εκπαίδευση και κατάρτιση στις επιχειρήσεις και στην αγορά, όπως το λέτε, μια αγορά πολύ πεινασμένη, πολλές φορές λαίμαργη, που διαρκώς πιέζει για τη μείωση του εργατικού κόστους, για καταρτισμένο, αλλά όχι μορφωμένο προσωπικό, για φτηνή μαθητεία και πολλά διαθέσιμα εργατικά χέρια, πλέον, από την ηλικία των 15 ετών !

Πρέπει, όμως, να σας αναγνωρίσω ότι χθες σ’ αυτήν εδώ την Αίθουσα, διορθώσατε τα νούμερα. Αυτά για τα οποία με είχατε διορθώσει στην Ολομέλεια, όπου είχατε συναθροίσει τα χρήματα του ΠΔΕ με τον Τακτικό Προϋπολογισμό και μας παρουσιάσατε μια άλλη εκδοχή, ένα καινούργιο επιχείρημα, ότι έχουν μεταφερθεί κάποιες δαπάνες προς το Υπουργείο Εσωτερικών και Μεταφορών, για να αιτιολογήσετε τη μείωση. Εμείς υποστηρίζουμε ότι δεν μπορεί κανείς να μιλάει, για αναβάθμιση του τομέα της επαγγελματικής εκπαίδευσης και κατάρτισης, έχοντας φτωχύνει, την επόμενη χρονιά, τον Προϋπολογισμό, κατά 31 εκατομμύρια ευρώ.

Ένα θέμα, το οποίο λέτε και ξαναλέτε και εσείς και ο κύριος Εισηγητής, είναι αυτό το περίφημο θέμα της διαπερατότητας. Η πραγματικότητα γι’ αυτό είναι ότι για την πλειοψηφία των ανθρώπων δεν υπάρχει διαπερατότητα, δηλαδή, γι’ αυτούς, που δεν έχουν την οικονομική δυνατότητα. Και τι εννοώ με αυτό; Εννοώ την οργάνωση και τη νέα μορφή των ΙΕΚ, τα οποία τα εντάσσετε στην τυπική εκπαίδευση. Αυτό που επιδιώκετε είναι την ανωτεροποίηση και την ανωτατοποίηση του εκπαιδευτικού προϊόντος, την εναλλακτική είσοδο στο πανεπιστήμιο, χωρίς πανελλήνιες γι’ αυτούς, που θα επιλέξουν το σωστό πάροχο κατάρτισης, τη δυνατότητα συμψηφισμού μονάδων και χρόνου επαγγελματικής κατάρτισης, με αντίστοιχες ακαδημαϊκής εκπαίδευσης.

Το σύστημα, που εισηγείστε, έχει δύο βασικούς στόχους. Τη μείωση των εισερχομένων στη μη υποχρεωτική λυκειακή δευτεροβάθμια και την ποιοτική αποσυμφόρηση της λυκειακής εκπαίδευσης, με την κατεύθυνση των ευπαθών και ευάλωτων στη μεταγυμνασιακή διττή επαγγελματική κατάρτιση. Δημιουργείτε, δηλαδή, με τον τρόπο αυτόν, ένα λύκειο με λιγότερους μαθητές και με μικρότερες διακυμάνσεις στη μαθησιακή δυναμική, αφού οι κοινωνικά πιο αδύναμοι θα οδηγούνται στην επαγγελματική. Εκεί, όμως, που θέλει προσοχή είναι ότι οι πτυχιούχοι αυτών των σχολών των ΕΣΚ, αφενός δεν αποκτούν επαγγελματικά δικαιώματα, αλλά επαγγελματικές γνώσεις, αφετέρου ο μόνος δρόμος, για να αποκτήσουν, όταν αντιληφθούν ότι δεν έχουν τίποτε, είναι να περάσουν πάλι, μέσα από τη λυκειακή εκπαίδευση. Στην καλύτερη των περιπτώσεων, με μια διετή καθυστέρηση, αν και όχι υποχρεωτικώς, μέσα από τη διαδικασία του εσπερινού. Γι’ αυτούς εκ των μαθητών και μαθητριών, που θα παραμείνουν στο κόρπους ενός πιο ομογενούς πλέον ΓΕΛ, προσφέρεται η διαδρομή προς το στόχο, με δύο διακλαδώσεις. Μέσω των πανελλήνιων, των λίγων θέσεων, αναγγέλλετε ότι θα ελαττώσετε τους εισακτέους και των βάσεων του 10 ή μικρότερων, ανάλογα με τα πανεπιστήμια, γι’ αυτούς που τα «πάνε» τα γράμματα και βέβαια, μέσω του υβριδικού συστήματος επαγγελματικής ακαδημαϊκής, γι’ αυτούς που το «σηκώνει» η τσέπη τους.

Έτσι, λοιπόν, βλέπουμε ότι υπάρχει μία ριζική αλλαγή στον τρόπο, δημιουργώντας μια παράλληλη διαδρομή από τα ΓΕΛ, στο πανεπιστήμιο, μέσω των ΙΕΚ, κατά την οποία εκμεταλλεύεστε τη συνταγματική πρόβλεψη του άρθρου 16, για την ιδιωτική επαγγελματική εκπαίδευση, με δίδακτρα, σε όλες τις βαθμίδες και την παντρεύετε με την πανεπιστημιακή διαδικασία των κατατακτήριων και της at hoc αναγνώρισης, πιθανόν, τουλάχιστον, τριών μαθημάτων. Αυτό, λοιπόν, που δεν συζητείται, αλλά επιβάλλεται, με αυτές τις αλλαγές είναι αυτό που είπα πριν. Δηλαδή, οι πτυχιούχοι των ΕΣΚ δεν αποκτούν επαγγελματικά δικαιώματα, αλλά επαγγελματικές γνώσεις. Εξήγησα ποιος είναι ο μόνος δρόμος, για να προχωρήσουν παραπέρα. Και τα ΙΕΚ λειτουργούν, ως κολεγιακά εξάμηνα, που μπορούν να συμψηφιστούν, με την επόμενη βαθμίδα.

Μιλήσατε, επίσης για «κοινωνικό ασανσέρ». Εδώ, απλώς, θα σας πω τι κάναμε εμείς. Δεν θα αναφερθώ στην αριστεία, γιατί είπα ότι αυτό, που προωθείτε, είναι αριστεία για τους λίγους και εξήγησα και εγώ και άλλοι συνάδελφοι από την Αντιπολίτευση, την αναγκαιότητα να μην μιλάμε για πρότυπα ΕΠΑΛ, αλλά για πειραματικά ΕΠΑΛ. Δηλαδή, για όλα τα ΕΠΑΛ. Και εμείς το κάναμε πράξη, με τις παρεμβάσεις για μια νέα αρχή στα ΕΠΑΛ και την τάξη μαθητείας, που, μάλιστα, το είδε και το μαθητικό δυναμικό και οι οικογένειές τους γι’ αυτό και αυξήθηκε από το 28,2% στο 33,9% και σας ανέφερα χτες και το τι έχει πει η Έκθεση της Ευρωπαϊκής Επιτροπής του 2020.

Πάμε, τώρα, στο «κοινωνικό ασανσέρ». Εδώ εμείς, σε δύσκολες συνθήκες, με την αναβάθμιση των ΕΠΑΛ, γιατί από εκεί κυρίως ήταν η διαρροή, αλλά και με άλλα, με τα σχολικά γεύματα, τη μείωση του εξεταστικού φόρτου, καταφέραμε να μειώσουμε τη σχολική διαρροή, κάτω από 6% και επίσης την ίδια χρονική περίοδο, με βάση τα ευρωπαϊκά επίσημα δεδομένα, έχουμε αύξηση του ποσοστού των αποφοίτων από τα Ανώτατα Εκπαιδευτικά Ιδρύματα των κατεχόντων μεταπτυχιακούς τίτλους σπουδών και διδακτορικούς τίτλους σπουδών.

Αυτά είναι, με βάση τα επίσημα καταγεγραμμένα δεδομένα, διότι εδώ υπάρχει ο μύθος ότι πολλοί δεν αποφοιτούν.

 Έρχομαι, τώρα, στα πιο ειδικά λεγόμενα σας. Είπατε χθες, ότι «Μα, ποιος λέει ότι εμείς αποφασίζουμε τη μη συμμετοχή των αιρετών». Να είμαστε ξεκάθαροι, αυτό το οποίο αποφύγατε να πείτε, διότι είπατε δεν καταργούμε κανέναν αιρετό, δεν αναφερθήκατε μάλλον στη διάταξη του άρθρου 123, που φαλκιδεύει την προτεινόμενη ρύθμιση του άρθρου 122, αλλά και του άρθρου 110, για τη σύσταση του Δ.Σ. της Σιβιτανιδείου Σχολής. Έχετε, λοιπόν, αλλεργία με την εκπροσώπηση των εργαζομένων, οπότε ναι, θεσπίζετε και κατοχυρώνετε τη μη συμμετοχή των αιρετών στα υπηρεσιακά συμβούλια, λίγες μέρες, μετά την με αυταρχικό τρόπο νομοθέτηση για τις εκλογές ανάδειξης αιρετών στα υπηρεσιακά συμβούλια. Σας το είπε και ο συνάδελφος, ο κ. Αμανατίδης. Εδώ είχαμε αποχή από την εκλογική διαδικασία, σε ποσοστό 93% και εσείς τους βάλατε, με το ζόρι, υποψήφιους. Η ρύθμιση αυτή, την οποία κάνετε στο άρθρο 123, είναι πρωτοφανές κυβερνητικό πραξικόπημα. Όπως σας αναφέρει και η ΔΟΕ στην ανακοίνωσή της, τιμωρείτε τους εκπαιδευτικούς, από τους οποίους ζητάτε, κατά τα άλλα, συνεργασία.

Είπατε πολλά και θα προσπαθήσω να τα απαντήσω ένα προς ένα, γιατί θεωρώ ότι δεν πρέπει να μείνουν αναπάντητα. Καταθέσατε χθες, ότι μία Βουλευτής του ΣΥΡΙΖΑ, είπε ότι τα ΕΠΑΛ είναι δημιούργημα του ΣΥΡΙΖΑ, δηλαδή, τα ΕΠΑΛ ιδρύθηκαν, το 2015; Κυρία Κεραμέως, θέλετε να πάμε, πριν το 2015, στη μαύρη εποχή για την επαγγελματική εκπαίδευση, επί κ. Αρβανιτόπουλου, με Υπουργό Διοικητικής Μεταρρύθμισης το σημερινό Πρωθυπουργό, Κυριάκο Μητσοτάκη; Θέλετε να σας θυμίσουμε τι έκανε η Νέα Δημοκρατία, από το 2013 έως το 2014, στην επαγγελματική εκπαίδευση; Κλείσατε, χωρίς αντικατάσταση, 102 ΕΠΑΣ στο Υπουργείο Παιδείας ! Καταργήσατε 3 τομείς και 15 ειδικότητες τελείως, από τα ΕΠΑΛ και τις ΕΠΑΣ, ειδικότητες περιζήτητες, που σε αυτές σπούδαζαν 20.000 μαθητές, για να ενισχύσετε γνωστά ιδιωτικά ΙΕΚ. Θέσατε σε διαθεσιμότητα και απολύσατε, ουσιαστικά, 2.500 εκπαιδευτικούς των ΕΠΑΛ. Το 2015, βρήκαμε τα ΕΠΑΛ διαλυμένα και απαξιωμένα και ναι, τα αναζωογονήσαμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κυρία Τζούφη, έχετε άλλα 2 λεπτά.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας)**: Τότε, σημαίνει ότι μου στερείτε το λόγο να απαντήσω στα θέματα, που έθεσε χθες η Υπουργός. Θέλω και το χρόνο από τη δευτερολογία μου. Επιμένω, κύριε Πρόεδρε, σας έχω εγκαλέσει για τον τρόπο, που χειρίζεστε το προεδρείο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το προεδρείο είναι και είναι πάρα πολύ ανεκτικό με τους χρόνους.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας)**: Σας ζητώ ακόμη 6 λεπτά, γιατί με κατηγόρησε η κυρία Υπουργός, χθες, επί προσωπικού, για υποκρισία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Δεν μπορείτε να χρησιμοποιείτε το χρόνο, όπως εσείς θέλετε, θα τον χρησιμοποιείτε, σύμφωνα με τους κανόνες, γιατί να ξέρετε ότι ο χρόνος αυτός στερείται από τους Βουλευτές των Κομμάτων της ελάσσονος αντιπολίτευσης, οι οποίοι δεν μιλούν. Έχετε άλλα 3 λεπτά, παρακαλώ να ξεκινήσει ο χρόνος από την αρχή.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας)**: Λέω, λοιπόν, ότι εμείς τα βρήκαμε διαλυμένα, τα αναζωογονήσαμε, τα αναβαθμίσαμε και αυτό το αναγνωρίζουν όλοι. Είπε η κυρία Κεραμέως, ότι ο ΣΥΡΙΖΑ μιλάει για δίδακτρα στα ΙΕΚ και ότι το ποσό που βάζει αυτή είναι συμβολικό. Θα θέλαμε να μας πει ποιο είναι το ύψος του συμβολικού ποσού και αν μπορεί αυτό να αποτρέψει την τυχόν κατάχρηση, όπως είπε, από τους σπουδαστές. Ας μας πει, λοιπόν, ποια είναι τα μέτρα εκείνα, για να μην υπάρχουν καταχρήσεις και επίσης, συνειδητά, είπε δύο πράγματα, που δεν ισχύουν. Δεν δίνεται πάσο στα ΙΕΚ, εδώ και πολλά χρόνια και η αναβολή της στράτευσης δίνεται σε κάποιον, που παρακολουθεί, αλλιώς η αναβολή αίρεται.

Επίσης, λέτε και ξαναλέτε ότι δεν υπήρχε επίπεδο 3, είμαστε η μοναδική χώρα και τα λοιπά. Υπάρχουν χώρες, που δεν το έχουν, όπως για παράδειγμα, η Σουηδία και εδώ να σας πω, ότι υπήρχε το επίπεδο 3, είναι τα ΙΕΚ ΕΚΟ των ευαίσθητων κοινωνικών ομάδων, που δημιούργησε ο ΣΥΡΙΖΑ, όταν καταργήθηκαν οι ΣΕΚ, μόνο, που ήταν για αποφοίτους γυμνασίου, αλλά ενήλικες, για ανθρώπους, που είχαν φύγει από το εκπαιδευτικό σύστημα και ήθελαν απλά μια κατάρτιση, σε κάποιο επάγγελμα.

Επίσης, είπε η κυρία Κεραμέως ότι εμείς καταργήσαμε τις ΕΠΑΣ του ΟΑΕΔ. Η αλήθεια είναι η εξής: Παρατείναμε τη λειτουργία των ΕΠΑΣ, που τις καταργούσε ο νόμος Αρβανιτόπουλου, το 2013, με συγκεκριμένο άρθρο, το άρθρο 46, παράγραφος 3. Με το νόμο αυτόν, ιδρύθηκαν οι ΣΕΚ, κάτι ανάλογο των σημερινών ΕΣΚ, τις οποίες εμείς, στη συνέχεια, καταργήσαμε, γιατί είχαν αυτά τα χαρακτηριστικά, τα οποία και σήμερα καταδικάζουμε, την πρόωρη κατάρτιση και την ανήλικη και απλήρωτη μαθητεία.

Δώσαμε ισχυρή παράταση στις ΕΠΑΣ του ΟΑΕΔ, με το νόμο του 2016, μέχρι το 2022. Αυτό έγινε, σύμφωνα με το στρατηγικό σχεδιασμό, που εκπονήθηκε το ΄16, παρατείνεται η λειτουργία τους, λέει, για μια πενταετία, με στόχο, το 2022, να αξιολογηθεί όλο το σύστημα και η μετεξέλιξή τους. Αυτό έλεγε η Αιτιολογική Έκθεση. Παρατείναμε, λοιπόν και δεν καταργήσαμε.

 Έρχομαι, λοιπόν, στην απλήρωτη και ανασφάλιστη εργασία, την οποία καθιέρωσε ο ΣΥΡΙΖΑ και γι΄ αυτό η Ν.Δ., εν πάση περιπτώσει, λέει ότι εμείς δεν προβλέπαμε αμοιβή για πρακτική άσκηση και τώρα έχει εξασφαλίσει τα κονδύλια. Τα 104 εκατομμύρια, στα οποία αναφέρεται η κυρία Κεραμέως, απ΄ ό,τι καταλαβαίνω, ήταν για την πρακτική άσκηση στα ΙΕΚ, όπου, όντως, προβλέπεται αμοιβή και για τη μαθητεία των ΕΠΑΛ, που καθιερώθηκε επί ΣΥΡΙΖΑ.

 Για την πρακτική άσκηση στα πρότυπα ΕΠΑΛ δεν αναφέρεται τίποτα για αμοιβή και για την πρακτική άσκηση μαθητεία των ΕΣΚ, επίσης δεν αναφέρεται ρητά αμοιβή και ασφάλιση, αναφέρεται μόνο, ως δυνατότητα. Προφανώς, αυτό δεν κατοχυρώνει το μισθό και την ασφάλιση.

Και έρχομαι στο τελευταίο, όπου μάλιστα με ανέφερε και προσωπικά, στο νόμο του ΣΥΡΙΖΑ, υπογραφή Γαβρογλου - Τζούφη, το ΄18, άρθρο 5. Για τα εσπερινά λύκεια λέει αυτό. Η διάταξη, την οποία επικαλέστηκε η Υπουργός, αφορά το δικαίωμα φοίτησης στα εσπερινά ΓΕΛ και ΕΠΑΛ, τα οποία δεν ρυθμίζουν, σε καμία περίπτωση, την ανήλικη εργασία, η οποία έχει ρυθμιστεί δεκαετίες πριν.

Η διάταξη, που αναφερθήκατε, δίνει ρητά το δικαίωμα στα ανήλικα παιδιά, που εργάζονται, να φοιτούν στο εσπερινό λύκειο, δηλαδή, στη γενική ή επαγγελματική εκπαίδευση, επιπέδου 4.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** *(ομιλεί εκτός μικροφώνου)*Σωστά. Ανήλικοι εργαζόμενοι !

 **ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Στο σχολείο να πάνε, όχι στην κατάρτιση, κυρία Κεραμέως. Εσείς λέτε ότι πάνε στην κατάρτιση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θέλουμε να ξέρουμε, απλά, αν ο ΣΥΡΙΖΑ συμφωνεί ή όχι με τα 104 εκατομμύρια.

**ΝΙΚΟΣ ΦΙΛΗΣ:** *(ομιλεί εκτός μικροφώνου)* Τώρα, κ. Πρόεδρε, γιατί επιτρέπετε να διακόπτει την κυρία Τζούφη η κυρία Υπουργός;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** *(ομιλεί εκτός μικροφώνου)* Τι θέλετε να πείτε κ. Φίλη;

*(θόρυβος στην Αίθουσα)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχει τον λόγο ούτε ο κ. Φίλης, ούτε ο κ. Φωτήλας.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Δεν υπάρχει τέτοιο θέμα, κ. Φωτήλα. Δυστυχώς, ο Πρόεδρος δεν κάνει την δουλειά του. Η Υπουργός έχει δευτερολογία, έχει πάντα τον τελευταίο λόγο και της επιτρέπει, αυτή τη στιγμή, να παρεμβαίνει, γι΄ αυτό παρενέβη και ο κ. Φίλης !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Τζούφη, συνεχίστε παρακαλώ.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Λέω, λοιπόν, η διάταξη στην οποία αναφερθήκατε, μιλάει για το δικαίωμα φοίτησης ανήλικων παιδιών στο σχολείο και το έχουν πραγματικά ανάγκη. Ακριβώς, ήταν κίνητρο στα παιδιά, που εργάζονται, να μην εγκαταλείψουν το χώρο της τυπικής εκπαίδευσης, επιπέδου 4.

Εδώ μιλάμε, κυρία Υπουργέ, για λυκειακές σπουδές. Δεν είναι εδώ το εκπαιδευτικό σύστημα, που οδηγεί στην εργασία τον 15χρονο μαθητή, όπως στις ΕΣΚ.

Σας ξαναλέμε τι σχέση έχει αυτό με τη δυνατότητα ενός ήδη εργαζόμενου να σπουδάζει στο λύκειο, στα εσπερινά λύκεια, τα οποία μάλιστα ο ΣΥΡΙΖΑ τα μετέτρεψε από τετραετή σε τριετή, για να διευκολύνει την επανένταξη στο εκπαιδευτικό σύστημα ανθρώπων, που το είχαν εγκαταλείψει.

Θα τελειώσω, επειδή λέτε ότι όλα τα κάνετε καλά, αλλά στην πραγματικότητα, πάτε τα πράγματα προς τα κάτω. Η τελευταία σύσταση του Συμβουλίου της Ευρωπαϊκής Ένωσης, στις 24 Νοεμβρίου του 2020, σχετικά με την επαγγελματική εκπαίδευση και κατάρτιση, για βιώσιμη ανταγωνιστικότητα, κοινωνική δικαιοσύνη και ανθεκτικότητα, αναφέρεται μεταξύ άλλων, ότι η στόχευση θα πρέπει να είναι σε υψηλότερα επίπεδα προσόντων στα Ειδικά Εργαστήρια Επαγγελματικής Εκπαίδευσης και Κατάρτισης (ΕΕΕΕΚ). Λέει δηλαδή, ότι ο στόχος για να μπορέσουν να προχωρήσουν όλες αυτές οι καινούργιες πολιτικές της ανάκαμψης, της πράσινης και ψηφιακής μετάβασης, της καινοτομίας, της έξυπνης εξειδίκευσης, θα πρέπει να αναπτυχθεί η επαγγελματική εκπαίδευση και κατάρτιση, σε υψηλότερα επίπεδα προσόντων, πέντε ως οκτώ, σύμφωνα με τις εθνικές παραμέτρους. Εσείς τα πάτε όλα πίσω. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η Ειδική Αγορήτρια του Κινήματος Αλλαγής, η κυρία Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Καλημέρα σας, κυρίες και κύριοι συνάδελφοι. Σήμερα, θα ήθελα να μου δώσετε το χρόνο να αναπτύξω την πρόταση του Κινήματος Αλλαγής, για την επαγγελματική εκπαίδευση και κατάρτιση, θεωρώντας, ότι, με αυτόν τον τρόπο, συμβάλλουμε ουσιαστικότερα σε ένα εξαιρετικά σημαντικό νομοσχέδιο, που αφορά την τεχνική εκπαίδευση, μιας που συνδέεται απόλυτα με το νέο αναπτυξιακό μοντέλο, που πρέπει να έχει η χώρα μας και τις δυνατότητες, που πρέπει να ανοιχθούν, σε μία εποχή, που είναι και εξαιρετικά αβέβαιη, αλλά και γεμάτη προκλήσεις.

Ξεκινώ, λοιπόν, από το κεφάλαιο, που αφορά τη μεταδευτεροβάθμια επαγγελματική κατάρτιση και το μεταλυκειακό έτος μαθητείας. Το μεταλυκειακό έτος, λοιπόν, τάξη μαθητείας του ΕΠΑΛ, ορίζεται πλέον, ως Αυτόνομη Ανεξάρτητη Δομή Επαγγελματικής Κατάρτισης, πιστοποίηση επιπέδου 5. Αφαιρείται, όμως, από τον φυσικό του χώρο, που είναι το ΕΠΑΛ και μεταφέρεται στη Γενική Γραμματεία, κάτι το οποίο συνιστά μια επιπλέον συγκεντρωτική και αναποτελεσματική διαδικασία. Η διαδικασία αυτή, πιστεύουμε, ότι θα εκφυλίσει, σταδιακά, αυτά τα τμήματα, θα λειτουργήσει, ανασταλτικά και στο τέλος, θα καταργήσει στην πράξη.

Για τους οδηγούς κατάρτισης. Θέλω να σας πω, ότι συμφωνούμε με το άρθρο 43, αλλά σε ό,τι αφορά τις λοιπές ρυθμίσεις, οδηγούς κατάρτισης, πιστοποίησης αποφοίτων και τα λοιπά, είμαστε εντελώς αντίθετοι.

Στο κεφάλαιο, που αφορά το Εθνικό Πλαίσιο Προσόντων. Όλες αυτές οι εξουσιοδοτικές διατάξεις, κυρία Υπουργέ, δημιουργούν μία μεγάλη ασάφεια, διότι παίρνουν αποφάσεις υπουργικές ή αποφάσεις του γενικού γραμματέα, θέματα, τα οποία θα έπρεπε να είναι γνωστά, να συζητούνται και να αποφασίζονται, σε διάλογο με τους εμπλεκόμενους φορείς.

Κέντρα Δια Βίου Μάθησης. Εδώ, θέλω να σας πω, ότι αυτά τα Κέντρα Δια Βίου Μάθησης ήταν η κεντρική πολιτική, που είχε το ΠΑΣΟΚ, το 2010 και αυτό που προσπάθησε, τότε, να κάνει ήταν να βάλει μια τάξη, σε ένα άναρχο πεδίο, έτσι ώστε να πληρούνται κάποια ελάχιστα προαπαιτούμενα ασφάλειας και υγιεινής, για την παροχή εκπαιδευτικών υπηρεσιών. Εσείς, όμως, έρχεστε τώρα και αντί να καθιερώσετε ένα κλιμακούμενο πλαίσιο ποιότητας και αδειοδότησης, που να επιτρέπει την αδειοδότηση και λειτουργία μικρών και μεσαίων μονάδων συνεχιζόμενης κατάρτισης και δια βίου μάθησης, επιχειρείτε το κλείσιμο, ουσιαστικά, αυτών των χιλιάδων επιχειρήσεων, που θα λειτουργήσει, τελικά, προς όφελος μεγάλων συγκροτημάτων. Υπάρχει ένα υπόμνημα της Πανελλήνιας Ένωσης Κέντρων Ελευθέρων Σπουδών, η οποία ζητά να δοθεί λίγος χρόνος, για να γίνει μία πιο μεγάλη συζήτηση. Να διεξαχθεί ένας διάλογος ουσίας και να βρεθεί καλύτερη λύση. Νομίζω, κυρία Υπουργέ, ότι πρέπει να το ξανασκεφτείτε.

Πάμε στα Σχολεία Δεύτερης Ευκαιρίας. Θέλω να σας πω, από την προσωπική μου τουλάχιστον, εμπειρία από το Σχολείο της Δεύτερης Ευκαιρίας, στη Δράμα, που πολύ συχνά επισκέπτομαι, ότι είναι πραγματικά χώροι, που πρέπει και να ενδυναμωθούν και να δοθεί η απαραίτητη προσοχή, γιατί εκεί άνθρωποι, που η ζωή δεν τους έδωσε τη δυνατότητα να έχουν μια φυσιολογική εκπαιδευτική πορεία, δίνουν τον καλύτερο εαυτό τους, για να προσπαθήσουν να κερδίσουν κάτι από το χαμένο χρόνο. Οι εκπαιδευτές, αλλά και οι ενήλικοι - γιατί για εκπαίδευση ενηλίκων μιλάμε – δίνουν, πραγματικά, έναν αγώνα ζωής και έχει πολύ μεγάλη σημασία αυτά τα Σχολεία Δεύτερης Ευκαιρίας και να έχουν τις κατάλληλες υποδομές και να έχουν τη στήριξη της πολιτείας.

Μέρος Β΄. Μετονομασία κ.λπ. για τη Γενική Γραμματεία, συμφωνούμε, όμως διαφωνούμε – και αυτό σας το είπα και χθες – με το συγκεντρωτικό μοντέλο της Κυβέρνησης και τον τρόπο, που διαρθρώνει τη Γενική Γραμματεία Επαγγελματικής Εκπαίδευσης. Υπάρχουν κάποιες ρυθμίσεις για το ΙΕΠ, με κάποιες διαφωνούμε, με κάποιες συμφωνούμε.

Πάμε στις λοιπές διατάξεις, όπου αυτό δεν χρειάζεται να σας το πω, οι λοιπές διατάξεις, σε ένα τέτοιο σημαντικό νομοσχέδιο, είναι ουσιαστικά μία «σκούπα», ένα συμμάζεμα από εκκρεμότητες, που έχει το Υπουργείο, ατονεί, όμως, και χάνει το στίγμα, που πρέπει να έχει ένα τέτοιο νομοσχέδιο. Είναι λίγο «πλίνθοι και κέραμοι ατάκτως ερριμμένοι».

Φεύγω επί τροχάδην να σας πω για τα άρθρα 121 – 123, στα οποία θεωρούμε ότι υπάρχει μια απαράδεκτη τακτική. Αναφέρονται στην πλήρωση θέσεων προσωρινών Διευθυντών Εκπαίδευσης και σε ζητήματα σύστασης Υπηρεσιακών Συμβουλίων των Εκπαιδευτικών, αλλά και στη συγκρότηση τους. Εδώ, πιστέψτε με, νομίζω ότι δημιουργείτε περισσότερα προβλήματα απ’ ό,τι πάτε να λύσετε.

Τελειώνω, με τα άρθρα 129 – 136, που αφορούν την ανώτατη εκπαίδευση. Αυτά είναι άρθρα, τα οποία, μεταξύ διαβούλευσης και κατάθεσης του νομοσχεδίου, προέκυψαν στο νομοθέτημα, που μας φέρατε, χωρίς να υπάρξει διαβούλευση, αλλά, παρόλα αυτά, κάπου υπάρχουν κάποιες θετικές διατάξεις. Διαφωνούμε, βέβαια, με το 139, για τον τρόπο με τον οποίο θέλετε να λειτουργήσετε τα Κέντρα Ελευθέρων Σπουδών.

Έρχομαι στο ουσιαστικό κομμάτι της σημερινής μου εισήγησης, θεωρώντας ότι με αυτό τον τρόπο, με την κατάθεση, δηλαδή, των προτάσεών μας, μπορούμε να συμβάλουμε εποικοδομητικά στη συζήτηση, ανταποκρινόμενοι στις σύγχρονες ανάγκες να υπάρξουν αξιόλογα στελέχη, με εξειδίκευση στο αντικείμενό τους, χωρίς να αμελείται και να υποβαθμίζεται το γενικό πεδίο γνώσεων, που οφείλει να προσφέρει η πολιτεία, σε κάθε μαθητή και σε κάθε σπουδαστή.

Ξεκινάω, λοιπόν, με το πρώτο μέρος, οργάνωση και διακυβέρνηση επαγγελματικής εκπαίδευσης και κατάρτισης. Θα σας τα πω όσο το δυνατόν, πιο συνοπτικά, με άξονες και θα σας καταθέσω και την πρόταση του Κινήματος Αλλαγής. Η λειτουργία για εμάς, λοιπόν, Εθνικού Συστήματος Επαγγελματικής Εκπαίδευσης και Κατάρτισης και σύνδεσης με την απασχόληση είναι απόλυτα αναγκαία. Για την οργάνωση αυτού του συστήματος, πρέπει να ληφθούν υπόψη τόσο η δομή του εθνικού συστήματος, όπως είχε προκύψει από το ν. 3191/2003, αλλά και το σύστημα διακυβέρνησης της δια βίου μάθησης, όπως είχε προκύψει από το ν. 3879/2010. Βασική παράμετρος αυτού του συστήματος πρέπει να είναι η διασύνδεση επαγγελματικής εκπαίδευσης, αρχικής και συνεχιζόμενης επαγγελματικής κατάρτισης, επαγγελματικού προσανατολισμού και συμβουλευτικής.

Στο πλαίσιο αυτού του συστήματος, προτείνονται τα ακόλουθα:

Πρώτον, η σύσταση και λειτουργία κεντρικού πολιτικού οργάνου, για την επαγγελματική εκπαίδευση και κατάρτιση, με τη συμμετοχή παραγωγικών Υπουργείων, κοινωνικών εταίρων και της περιφερειακής και τοπικής αυτοδιοίκησης. Το όργανο αυτό θα διαμορφώνει την εθνική πολιτική, για τα θέματα επαγγελματικής εκπαίδευσης και κατάρτισης.

Δεύτερον, η σύσταση και λειτουργία κλαδικών τομεακών συμβουλίων ικανοτήτων, τα οποία θα μεταφέρουν τα νέα δεδομένα σε σημαντικούς κλάδους επαγγελμάτων, στο κεντρικό πολιτικό όργανο, για τη λήψη των αναγκαίων αποφάσεων, αναφορικά με δομές, τομείς, ειδικότητες και προγράμματα σπουδών. Τα συμβούλια αυτά μπορούν να λειτουργούν τόσο σε κεντρικό όσο και σε περιφερειακό επίπεδο.

Τρίτον, η συνέχιση λειτουργίας και ενίσχυση των Περιφερειακών Επιτροπών Επαγγελματικής Εκπαίδευσης και Κατάρτισης στις αιρετές περιφέρειες, με συμμετοχή του Διευθυντή Δευτεροβάθμιας Εκπαίδευσης, εκπροσώπων των κοινωνικών εταίρων, των επιμελητηρίων, των λοιπών φορέων της οικονομίας της περιφέρειας, εκπροσώπων των εκπαιδευτικών της επαγγελματικής εκπαίδευσης και εκπροσώπων των δήμων της περιφέρειας.

Οι επιτροπές αυτές, από τη μία θα διαμορφώνουν το περιφερειακό πρόγραμμα επαγγελματικής εκπαίδευσης και δεύτερον, θα εισηγούνται τη λειτουργία τομέων και ειδικοτήτων στις δομές της επαγγελματικής εκπαίδευσης και κατάρτισης της περιφέρειας, καθώς και την εφαρμογή εξειδικευμένων εκπαιδευτικών δράσεων, με βάση τις τοπικές ανάγκες.

Τέταρτον, η εκπόνηση και διαρκής επικαιροποίηση του εθνικού προγράμματος δια βίου μάθησης, όπως ορίζεται από το νόμο 3879/ 2010, το οποίο θα περιλαμβάνει όλες τις δράσεις εφαρμογής της δημόσιας πολιτικής δια βίου μάθησης, που χρηματοδοτούνται, από δημόσιους πόρους, εθνικούς ή ευρωπαϊκούς.

Κεφάλαιο Δεύτερο. Διαμόρφωση εκπαιδευτικών μονάδων επαγγελματικής εκπαίδευσης κατάρτισης. Η ύπαρξη οργανωμένων και αξιόπιστων δομών παροχής επαγγελματικής εκπαίδευσης είναι απόλυτα αναγκαία στο σημερινό πολυπαραγοντικό και διαρκώς εξελισσόμενο εργασιακό και κοινωνικό περιβάλλον. Επομένως, προτείνουμε τα ακόλουθα.

Θεσμοθέτηση εκπαιδευτικών οργανισμών - να δούμε τι μπορεί να είναι αυτό - επαγγελματικής εκπαίδευσης και κατάρτισης, στους οποίους θα ενσωματωθούν, οργανικά, οι υφιστάμενες και οι νέες μονάδες επαγγελματικής εκπαίδευσης και κατάρτισης, όπως είναι τα ΕΠΑΛ, τα ΙΕΚ, τα εργαστηριακά κέντρα κ.λπ. Αυτοί οι εκπαιδευτικοί οργανισμοί μπορούν να αποτελέσουν ισχυρά σημεία αναφοράς στις τοπικές κοινωνίες, αλλά και ευρύτερα να δημιουργήσουν κάποια brand names, με πολλές δυνατότητες ανάπτυξης της επαγγελματικής εκπαίδευσης, τόσο μέσα από τη συγκέντρωση δυνάμεων όσο και μέσα από τη διασύνδεση με τις τοπικές παραγωγικές μονάδες.

Στις περιπτώσεις των νησιωτικών και παραμεθόριων περιοχών, που οι συνθήκες δεν επιτρέπουν τη λειτουργία αυτών των εκπαιδευτικών οργανισμών, μπορούν να εφαρμόσουν πρακτικές διασύνδεσης αυτών των εκπαιδευτικών μονάδων, με οργανισμούς επαγγελματικής εκπαίδευσης και κατάρτισης, αξιοποιώντας τις ψηφιακές δυνατότητες.

Δεύτερον, λειτουργία οργανωμένων μονάδων επαγγελματικής εκπαίδευσης.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Κύριε Πρόεδρε, είμαστε εδώ μέσα 23 άνθρωποι, όλοι φοράμε τις μάσκες μας, πλην ενός. Σας παρακαλώ, κύριε Φίλη, αισθάνομαι απειλούμενος και αισθάνομαι και προσβεβλημένος. Να βάλετε τη μάσκα σας, οι υπόλοιποι γιατί τη φοράνε;

**ΝΙΚΟΛΑΟΣ ΦΙΛΗΣ:** Και εγώ την φοράω.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Δεν την φοράτε, κύριε Φίλη, πώς να το κάνουμε.

**ΝΙΚΟΛΑΟΣ ΦΙΛΗΣ:** Ντροπή, την έβγαλα για να φυσήξω τη μύτη μου.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Τι είναι ντροπή, να σας πω να φοράτε τη μάσκα σας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φωτήλα, έχετε δίκιο. Κύριε Φίλη, παρακαλώ φορέστε τη μάσκα σας.

**ΝΙΚΟΛΑΟΣ ΦΙΛΗΣ:** Μην κάνετε επεισόδια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν γίνεται κανένα επεισόδιο, ίσα ίσα, σας παρακαλώ.

**ΝΙΚΟΛΑΟΣ ΦΙΛΗΣ:** Ποιος έχει την ευθύνη της συνεδρίασης; Εσείς.

Γιατί παίρνει το λόγο ο κ. Φωτήλας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σε εμένα μιλάει. Κύριε Φωτήλα, εσείς θα απευθύνεστε σε εμένα.

**ΝΙΚΟΛΑΟΣ ΦΙΛΗΣ:** Κύριε Πρόεδρε, μόλις τελειώσει η κυρία Κεφαλίδου, επί προσωπικού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Φωτήλας έχει δίκιο, είναι απόφαση, όλοι μέσα στην αίθουσα να φοράμε τη μάσκα.

**ΝΙΚΟΛΑΟΣ ΦΙΛΗΣ:** Ποιος να φοράει τη μάσκα, αυτός που φυσάει τη μύτη του και πίνει νερό; Θα πιώ νερό με τη μάσκα;

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Κύριε Φίλη, υπάρχουν κάμερες, είστε 5 λεπτά χωρίς μάσκα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Κεφαλίδου, έχετε το λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Η λειτουργία οργανωμένων ομάδων επαγγελματικής εκπαίδευσης, που θα αποδίδουν τίτλους σπουδών, επιπέδου πέντε, στο εθνικό πλαίσιο προσόντων. Εκπαιδευτικές μονάδες, με εκπαιδευτικό προσωπικό με οργανωμένα εργαστήρια και με ερευνητικές δράσεις. Αυτά τα εκπαιδευτικά ιδρύματα θα λειτουργούν, ως ανώτερες σχολές, του εκπαιδευτικού μας συστήματος. Η ενίσχυση και ουσιαστική αναβάθμιση του βασικού πυλώνα της δευτεροβάθμιας επαγγελματικής εκπαίδευσης, που είναι το επαγγελματικό λύκειο.

Η μεταρρύθμιση αυτή αποτελεί σήμερα απόλυτη αναγκαιότητα. Ο επαναπροσδιορισμός των τομέων και ειδικοτήτων, που λειτουργούν τα ΕΠΑΛ, είναι το πρώτο και σημαντικό βήμα.

Λειτουργία πειραματικών εκπαιδευτικών μονάδων σε όλα τα επίπεδα επαγγελματικής εκπαίδευσης και κατάρτισης.

Οι πειραματικές μονάδες επαγγελματικής εκπαίδευσης και κατάρτισης μπορούν να συνεισφέρουν ουσιαστικά στο εκπαιδευτικό σύστημα τόσο σε ερευνητικό και επιμορφωτικό επίπεδο όσο και στην πειραματική εφαρμογή και διάχυση καλών εκπαιδευτικών πρακτικών. Οι μονάδες αυτές μπορούν να λειτουργήσουν, ως κυψέλες καινοτομίας, μέσω της πειραματικής εφαρμογής νέων προγραμμάτων σπουδών, της σύνδεσης με άλλα εκπαιδευτικά ιδρύματα, καθώς και της σύνδεσης με επιχειρήσεις, στους ανάλογους θεματικούς τομείς.

Ανάπτυξη και λειτουργία συστήματος μαθητείας, το οποίο θα λειτουργεί με το δυτικό σύστημα και θα περιλαμβάνει όλους τους φορείς και τα προγράμματα μαθητείας, κυρίως επιπέδου 3, 4 και 5 του εθνικού πλαισίου.

Ίδρυση και λειτουργία ενδιάμεσων φορέων διαχείρισης της μαθητείας, οι οποίοι θα λειτουργούν, ως ενδιάμεσοι φορείς, μεταξύ των εκπαιδευτικών δομών και των επιχειρήσεων.

Εισαγωγή του θεσμού της αμειβόμενης πρακτικής άσκησης στις μονάδες παροχής επαγγελματικής εκπαίδευσης και κατάρτισης επιπέδου 3, 4 και 5 του εθνικού πλαισίου προσόντων.

Η αναβάθμιση του θεσμικού πλαισίου και της λειτουργίας των Ινστιτούτων Επαγγελματικής Κατάρτισης (ΙΕΚ), τα οποία, λειτουργώντας συμπληρωματικά στις βασικές δομές επαγγελματικής εκπαίδευσης, μπορούν να προσφέρουν ποιοτικά προγράμματα κατάρτισης για αλλαγή ειδικότητας σε ενήλικες, προγράμματα εξειδίκευσης, σε συνέχεια βασικών επαγγελματικών ειδικοτήτων και προγράμματα αρχικής επαγγελματικής κατάρτισης για τον ενήλικο πληθυσμό.

Η λειτουργία γραφείων διασύνδεσης στους εκπαιδευτικούς οργανισμούς επαγγελματικής εκπαίδευσης και κατάρτισης, τα οποία θα αποτελούν συνδετικό κρίκο, μεταξύ του χώρου της επαγγελματικής εκπαίδευσης και του χώρου της αγοράς εργασίας.

Η ενίσχυση του ρόλου του σχολικού επαγγελματικού προσανατολισμού στο γυμνάσιο και η ανάπτυξη συστήματος αξιολόγησης των χαρακτηριστικών των μαθητών, για τον προσδιορισμό των κλήσεων και των ιδιαίτερων δεξιοτήτων τους.

Η διαπερατότητα όλων των συστημάτων εκπαίδευσης και κατάρτισης από την πρωτοβάθμια εκπαίδευση, μέχρι την τριτοβάθμια. Η διαμόρφωση ενός ενιαίου πλαισίου αδειοδότησης και λειτουργίας των Κέντρων Δια Βίου Μάθησης, τα οποία θα παρέχουν συνεχιζόμενη επαγγελματική κατάρτιση, γενική εκπαίδευση ενηλίκων και υπηρεσίες συμβουλευτικής.

Η θεσμοθέτηση ενός ολοκληρωμένου πλαισίου ποιότητας για την επαγγελματική εκπαίδευση, που θα καλύπτει το σύνολο των χαρακτηριστικών της. Είναι απαραίτητο να αναπτυχθούν νέα προγράμματα σπουδών, για την επαγγελματική εκπαίδευση ή να αναθεωρηθούν και να επικαιροποιηθούν τα υφιστάμενα.

Η θεσμοθέτηση εθνικού πλαισίου προσόντων και η αντιστοίχιση, εκτός των τίτλων του τυπικού εκπαιδευτικού συστήματος και προσόντων μη τυπικής και άτυπης μάθησης στα επίπεδα αυτά, προκειμένου να διασφαλιστεί η δυνατότητα κατάταξης, καταχώρισης του συνόλου των προσόντων από ολόκληρο το φάσμα των συστημάτων εκπαίδευσης και κατάρτισης.

Και τέλος, η διαμόρφωση και θεσμοθέτηση του συστήματος επικύρωσης γνώσεων, δεξιοτήτων και ικανοτήτων, που αποκτώνται, μέσω της μη τυπικής και άτυπης μάθησης. Αυτά απολύτως επιγραμματικά, σεβόμενη το χρόνο, καταθέτω γραπτά τις προτάσεις μας και ελπίζω ότι στην Ολομέλεια θα έχω τη δυνατότητα να αναφερθώ, πολύ πιο αναλυτικά, στην πρόταση του Κινήματος Αλλαγής. Ευχαριστώ κύριε Πρόεδρε.

*(Στο σημείο αυτό γίνεται κατάθεση σχετικού εγγράφου από την κυρία Κεφαλίδου)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Κεφαλίδου.

 Τον λόγο έχει ο Ειδικός Αγορητής του Κ.Κ.Ε., κύριος Ιωάννης Δελής. Έχετε το λόγο για 10 λεπτά.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, ευχαριστώ και ζητώ προκαταβολικά μια λογική ανοχή, αφού εμείς εδώ, κύριε Πρόεδρε, συζητάμε το νομοσχέδιο για την επαγγελματική εκπαίδευση, αλλά η Κυβέρνηση δεν σταματά να μας εκπλήσσει αρνητικά, συνήθως. Χθες, δηλαδή, στη μέση της χρονιάς και μάλιστα ποιας χρονιάς; Της χρονιάς της πανδημίας η Κυβέρνηση αιφνιδιάζει τους υποψήφιους των Πανελλαδικών. Έρχεται και ανακοινώνει την αλλαγή του συστήματος πρόσβασης στα πανεπιστήμια και αποκαλύπτει ότι έχει σκοπό να τις εφαρμόσει και από φέτος. Προκαλεί, μάλιστα, η κυρία Υπουργός, όταν ισχυρίζεται ότι με αυτό δεν επηρεάζεται επ’ ουδενί η προετοιμασία των μαθητών για τις Πανελλαδικές εξετάσεις, δηλαδή, ότι δεν αλλάζει και τίποτα για τα παιδιά, όταν αυτό, που αλλάζει, είναι το ίδιο το σύστημα πρόσβασης εισαγωγής στα πανεπιστήμια. Δεν γνωρίζουμε τα κίνητρα αυτής της χθεσινής ανακοίνωσης, ίσως να σχετίζονται με την προσπάθεια δελεασμού τον Πρυτάνεων, για να μην αντιδρούν στα προωθούμενα μέτρα καταστολής, άγριας καταστολής μέσα στα πανεπιστήμια και γι΄ αυτό η Κυβέρνηση παραχωρεί το δικαίωμα στα πανεπιστημιακά τμήματα να ορίζουν αυτά την ελάχιστη βάση εισαγωγής των υποψηφίων. Αυτό μάλιστα το προβάλλει και ως ενίσχυση της αυτονομίας και του ακαδημαϊκού τους προφίλ, όμως, δεν είναι τίποτε άλλο παρά νερό, πάρα πολύ νερό, στο μύλο της κατηγοριοποίησης των τμημάτων, δηλαδή, της έντασης του ελιτισμού ορισμένων τμημάτων και υποβάθμισης, φυσικά, των υπολοίπων.

 Επίσης, κάτι ακόμη, που έχει εξαιρετική σημασία για τους ίδιους τους μαθητές, με το νέο σύστημα δεν θα επιλέγουν πια αυτοί οι ίδιοι οι μαθητές τις σχολές τους, αλλά οι σχολές θα επιλέγουν αυτούς. Όσο για τον ισχυρισμό του Υπουργείου, ότι δήθεν, με τον τρόπο αυτόν θωρακίζεται η βάση εισαγωγής από την όποια ευκολία ή δυσκολία των θεμάτων, αυτός δεν ισχύει απόλυτα, αφού, αν υποθέσουμε ότι σε μια χρονιά, όπου μπαίνουν δύσκολα θέματα, τότε, αυτόματα, μένουν εκτός χιλιάδες υποψήφιοι, κάτι που δεν ισχύει με το παρόν σύστημα. Ένα άλλο επιχείρημα του Υπουργείου είναι ότι έτσι διασφαλίζεται η επιτυχής φοίτηση και, άρα, η έγκαιρη ολοκλήρωση των σπουδών. Το ποσοστό αυτών, που δεν ολοκληρώνουν τις σπουδές τους, είναι περίπου 30%, ωστόσο, το επίπεδο των υποψηφίων, το επίπεδο αυτό δεν το διαμορφώνει το σύστημα εισαγωγής, αλλά το ίδιο το σχολείο, από το οποίο προέρχονται αυτοί οι υποψήφιοι. Τον μορφωτικό ρόλο του λυκείου τον έχετε αφυδατώσει και εσείς και η προηγούμενη Κυβέρνηση του ΣΥΡΙΖΑ και τον έχετε περιορίσει σε 3, 4 μαθήματα, λες και είναι ένα φροντιστήριο, σαν τα άλλα. Όσο για το όντως υψηλό ποσοστό, πράγματι, είναι υψηλό και μας ανησυχεί και εμάς ιδιαίτερα το ποσοστό μη ολοκλήρωσης των σπουδών, όμως, μην το ψάχνετε μόνο στο επίπεδο των μαθητών, αλλά και στη δυσκολία πολλών παιδιών να σπουδάσουν, λόγω οικονομικής αδυναμίας των οικογενειών τους και έτσι αναγκάζονται αυτά τα παιδιά να δουλεύουν, ταυτόχρονα, ενώ για τη φοιτητική μέριμνα και για τα χάλια των εστιών, ας μη μιλήσουμε καλύτερα, τα έχουμε πει πολλές φορές.

Τέλος, το διπλό μηχανογραφικό είναι μια επανέκδοση, στην ουσία, της πρότασης του ΣΥΡΙΖΑ, για το πρώτο μηχανογραφικό των 10 επιλογών και τα λεγόμενα Τμήματα Ελεύθερης Πρόσβασης. Οι αλλαγές, που φέρνει η Κυβέρνηση, είναι αρνητικές, είναι απαράδεκτες, αφού απομακρύνουν τελικά και αυτές, ακόμη περισσότερο, τα παιδιά των λαϊκών οικογενειών από το δικαίωμά τους στη μόρφωση.

Όσο για τη χθεσινή εξαγγελία του προγράμματος επιδότησης, με 200 ευρώ οικογενειών, για αγορά τεχνολογικού εξοπλισμού, δεν αποτελεί τίποτε άλλο παρά μια πεντακάθαρη ομολογία παραδοχής των ελλείψεων και του ίδιου του αποκλεισμού χιλιάδων παιδιών από την τηλεκπαίδευση. Πόσα ήταν περίπου αυτά τα παιδιά και οι οικογένειες; Σύμφωνα με την ανακοίνωση του Υπουργείου, 325.000 οικογένειες θα λάβουν αυτό το επίδομα και αφορά περίπου 560.000 παιδιά. Ωστόσο και πάλι, μπαίνουν κόφτες και πάλι δεν θα πάρουν όλοι αυτά, που πρέπει να έχουν, ως τεχνολογικό εξοπλισμό, για να ανταποκριθούν στις ανάγκες της τηλεκπαίδευσης. Μια καταγραφή πρέπει να κάνει το Υπουργείο, κυρία Υπουργέ, μια καταγραφή αναλυτική, έτσι ώστε να καλυφθούν επιτέλους όλες οι ανάγκες. Πάντως, σε ό,τι αφορά τους φοιτητές, εκτός από τον ευπρόσδεκτο τεχνολογικό εξοπλισμό, έστω και αυτά τα 200 ευρώ, να σας ενημερώσουμε ότι οι φοιτητές χρειάζονται και βιβλία και ένα μήνα, πριν την εξεταστική, ακόμη δεν τα έχουν πάρει, σε πολλές περιπτώσεις και βεβαίως, εκτός από τα τάμπλετ, τα λάπτοπ και τα λοιπά, χρειάζονται να έχουν και ίντερνετ στις εστίες και εκεί υπάρχουν πολύ σοβαρά προβλήματα, σε αρκετές από αυτές.

Όσον αφορά στο νομοσχέδιο, το καλοκαίρι, που μας πέρασε, ο Σύνδεσμος Ελλήνων Βιομηχάνων παρουσίασε τις θέσεις του για την επαγγελματική εκπαίδευση. Τι πρότεινε ο ΣΕΒ;

Την υπαγωγή των επιμέρους συστημάτων της επαγγελματικής εκπαίδευσης σε μια ενιαία διοικητική δομή του Υπουργείου Παιδείας, τη συμμετοχή των κοινωνικών εταίρων, τη σύσταση ολιγομελούς επιτελικού οργάνου, αποκεντρωμένη διοίκηση σε περιφερειακό - τοπικό επίπεδο και βεβαίως, έδωσε ιδιαίτερη έμφαση στο να καλύπτει αυτή η εκπαίδευση όλο το φάσμα των δεξιοτήτων στα επίπεδα 3, 4 και 5 του εθνικού πλαισίου προσόντων.

Για τη μαθητεία, πρότεινε το λεγόμενο δυικό μοντέλο και σχολείο και εργασία, δηλαδή, ταυτόχρονα, με σταδιακή αύξηση, όμως, του χρόνου εργασίας και το ίδιο επίσης και για την πρακτική άσκηση και με την υποσημείωση της διασύνδεσης μεταξύ τους.

Πρότεινε, φυσικά, ευελιξία, συμβάσεις, με εμπλοκή και των κοινωνικών εταίρων, κινητικότητα οριζόντια, κάθετη, διαγώνια, ίσως δικτύωση και οπωσδήποτε, αλίμονο, ζήτησε και την κρατική χρηματοδότηση για το κόστος της.

Από την άλλη μεριά, τώρα, τι ζήτησαν και τι ζητούν οι μαθητές και οι σπουδαστές της επαγγελματικής εκπαίδευσης; Ζητούν σύγχρονα και επαρκή εργαστήρια, ζητούν υποδομές, σύγχρονο εξοπλισμό, να σπουδάζουν στις ειδικότητες, που αυτά τα παιδιά, οι ίδιοι μαθητές, επιθυμούν, ζητούν μαζικές προσλήψεις μόνιμου εκπαιδευτικού προσωπικού, ζητούν πλήρη εργασιακά και εκπαιδευτικά δικαιώματα, στη διάρκεια της μαθητείας και της πρακτικής, ζητούν πιστοποίηση, μέσα στο πτυχίο και όχι αυτό το αέναο κυνηγητό προσόντων, ζητούν ριζικές αλλαγές στα αναλυτικά προγράμματα και τα απαρχαιωμένα βιβλία - ορισμένα από τα οποία δεν ανταποκρίνονται, δεν έχουν καμία σχέση με το σήμερα - ζητούν προγράμματα, ώστε να ανταποκρίνονται στις εξελίξεις της επιστήμης και της τεχνολογίας.

Με λίγα λόγια, οι μαθητές, οι σπουδαστές και οι εκπαιδευτικοί ζητούν την πραγματική αναβάθμιση των σπουδών της επαγγελματικής εκπαίδευσης.

Ποιους τώρα, επέλεξε η Κυβέρνηση να ακούσει, για να φτιάξει το νομοσχέδιο, που συζητάμε, αρκεί και μια βιαστική μονάχα ανάγνωση του νομοσχεδίου για να το καταλάβετε.

Γι’ αυτό και την ευχαρίστησαν την Κυβέρνηση, βέβαια, ήδη, με τον τρόπο τους, με πρώτο - πρώτο τον ΣΕΒ, όλοι οι εργοδοτικοί φορείς - αχάριστοι δεν είναι, αλίμονο - στην προχθεσινή συνεδρίαση, που είχαμε με τους φορείς !

Παράπονο, βέβαια, όλοι αυτοί δεν είχαν ούτε με τις προηγούμενες κυβερνήσεις, που όλα τα τελευταία χρόνια, τις δικές τους προτάσεις και ανάγκες ικανοποιούσαν, πότε με τα ΤΕΛ - ΤΕΣ της δεκαετίας του 90 - είμαστε πιο παλιοί λιγάκι εμείς και το θυμόμαστε - πότε με τα ΤΕΕ του Αρσένη, φέραμε τα ΕΠΑΛ - ΕΠΑΣ της κυρίας Γιαννάκου, κατόπιν με το νέο ΕΠΑΛ του κυρίου Αρβανιτόπουλου και τελευταία, με το έτος μαθητείας του ΣΥΡΙΖΑ, πριν φτάσουμε στο σημερινό νομοσχέδιο της Νέας Δημοκρατίας, το οποίο υλοποιεί σχεδόν όλα όσα ζήτησε ο ΣΕΒ από το περασμένο καλοκαίρι.

Για μια ακόμα, βέβαια, φορά και από μια ακόμα κυβέρνηση, οι μαθητές και οι σπουδαστές έμειναν «μπουκάλα» - όπως λέμε - καθώς αγνοήθηκαν τα αιτήματα και οι ανάγκες τους.

Επιχειρείται, λοιπόν, και από τη σημερινή Κυβέρνηση μια νέα προσπάθεια, αφενός αύξησης του ποσοστού των νέων, που οδηγούνται στην επαγγελματική εκπαίδευση και αφετέρου, μια νέα ώθηση, για να μικρύνει ακόμα περισσότερο, για να πέσει ακόμα περισσότερο στα 15 τους χρόνια η ηλικία τους, κατά την οποία η ειδικότητά τους και η ίδια εργασία τους συνδέονται για τα καλά, με αυτό που αποκαλείται «ανάγκες της αγοράς και της αγοράς εργασίας».

Καταλαβαίνουμε, λοιπόν, ότι η οικονομία είναι αυτή, που καθορίζει την εκπαίδευση και όχι, βέβαια, το αντίστροφο.

Ο χαρακτήρας της οικονομίας, ο καπιταλιστικός ή ο σοσιαλιστικός - γιατί τίποτε άλλο εκτός από αυτά τα δύο δεν μπορεί να είναι μια οικονομία, τρίτος δρόμος αποδείχτηκε επανειλημμένα ότι δεν υπάρχει - ο χαρακτήρας, λοιπόν, της οικονομίας είναι που καθορίζει και το χαρακτήρα της εκπαίδευσης και έτσι, σε μια καπιταλιστική οικονομία, σαν τη δική μας, που σκοπό της και κίνητρο είναι το κέρδος, αυτόν τον σκοπό θα υπηρετεί και η εκπαίδευση και με το περιεχόμενο και με τη δομή της.

Αυτή, όμως, όλη η συζήτηση, που ανοίγει ο ΣΕΒ, και την άνοιξαν και προχτές και οι υπόλοιποι εργοδοτικοί φορείς, για το χάσμα των δεξιοτήτων, που ζητά η αγορά και δεν βρίσκει από τους εργαζόμενους, αυτή η συζήτηση αναδεικνύει και ένα άλλο πιο βαθύ χάσμα. Αυτό που υπάρχει ανάμεσα στα συμφέροντα των νέων αποφοίτων και στο κεφάλαιο. Τι ζητούν αλήθεια όλοι αυτοί; Οι μεν αναζητούν ποιοτικές σπουδές και πτυχία, που θα τους εξασφαλίσουν δουλειά στο αντικείμενο των σπουδών τους, με καλούς όρους και με πλήρη δικαιώματα.

Τι ζητούν οι άλλοι; Το κεφάλαιο; Ένα ευέλικτο προς εκμετάλλευση εργατικό δυναμικό, που θα μπορούν, κάθε τόσο, να το βγάζουν για απόσυρση και να το αντικαθιστούν με τα νέα μοντέλα κατάρτισης. Όπως καταλαβαίνετε, αυτό το χάσμα είναι αγεφύρωτο και, με το σημερινό νομοσχέδιο, αυτό το χάσμα, όχι μόνο δεν μικραίνει, αλλά μεγαλώνει, αφού εκδιώκονται από το σχολείο και πετιούνται στη φτηνή και χωρίς δικαιώματα εργασία 15χρονα παιδιά, μέσα από μια φτηνιάρικη ληξιπρόθεσμη κατάρτιση για τα παιδιά αυτά, τα παιδιά της εργατικής τάξης και των λαϊκών στρωμάτων, ενώ καταργείται κάθε έννοια γενικής παιδείας και αυτό, πολύ απλά, είναι βάρβαρο. Ο ειδικευμένος εργάτης μπορεί να θεωρείται άνθρωπος, πολίτης δεύτερης κατηγορίας, ανίκανος να γνωρίζει τους βασικούς νόμους της φυσικής, να έχει γλωσσική επάρκεια και ούτω καθεξής.

Αντίθετα, το να στερείται τη γνώση επιδρά, τελικά, αρνητικά και στην όποια επαγγελματική του ενασχόληση, αφού τον δυσκολεύει αυτό να αντιληφθεί, βαθύτερα, ένα γνωστικό αντικείμενο. Το πρόβλημα, λοιπόν, δεν είναι οι ανίκανοι μαθητές, αλλά η ίδια η καπιταλιστική αγορά, που για τα κέρδη και την ευέλικτη φτηνή εργασία, στερεί από όσο γίνεται πιο νωρίς τη μόρφωση, για να προσφέρει την πρόωρη ένταξη στην εκμετάλλευση και την εργασιακή ανασφάλεια. Τελικά, το πρόβλημα είναι η ίδια η αγορά και όχι η λύση, όπως μας «βομβαρδίζετε».

Τέλος, για να κλείσω, κύριε Πρόεδρε, επιμένει ο κύριος Αμανατίδης - τον άκουσα το πρωί - να συνεχίζει «να ξύνεται στην γκλίτσα του τσοπάνη» και να ασχολείται με το Κ.Κ.Ε. και με την «κρυστάλλινη» θέση του, για το ζήτημα του Ελληνογερμανικού Ιδρύματος Νεολαίας. Στην προσπάθεια του, μάλιστα, να απαντήσει στην κριτική του Κ.Κ.Ε., επιχειρηματολογεί από τη μια, στην ουσία, υπέρ της Συμφωνίας και από την άλλη, ζητά την απόσυρση αυτής της Συμφωνίας. Ναι! Πρόκειται γι΄ αυτήν τη Συμφωνία, την οποία ο ίδιος ο ΣΥΡΙΖΑ συνδιαμόρφωσε και τελικά υπέγραψε. Όποιος πατάει σε δύο βάρκες, αυτά παθαίνει. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Το λόγο έχει η κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συνεχίζοντας από τη χθεσινή συζήτηση, σχετικά με το άρθρο 55, για την παρακολούθηση στα Κέντρα Δια Βίου Μάθησης, πρόκειται για μία ιδιαίτερη, αόριστη διάταξη. Για την πρακτική άσκηση του επόμενου άρθρου 55, θα υπάρχει αμοιβή; Δεν φαίνεται να προκύπτει. Σχετικά με τα πιστοποιημένα προγράμματα των Κέντρων Δια Βίου Μάθησης, πιστεύουμε ότι η πρόβλεψη για πιστοποίηση συνιστά ένα θετικό γεγονός.

Παρακάτω, στο άρθρο 58, θα πρέπει να ξεκαθαριστεί ότι η πιστοποίηση στα Κέντρα Διά Βίου Μάθησης πρέπει να δίνεται μόνο, κατόπιν εξετάσεων.

Στο άρθρο 60, για τα έντυπα και τα αρχεία τους, θεωρούμε ότι ενδεχομένως η πλήρης ψηφιοποίησή τους θα αποτελούσε την καλύτερη επιλογή.

Προτείνεται, επίσης, τα έγγραφα της παραγράφου 2, να τηρούνται και σε ηλεκτρονική μορφή.

Τώρα, σε ό,τι έχει να κάνει με το πληροφοριακό σύστημα υποστήριξης των Κέντρων Δια Βίου Μάθησης, η συγκέντρωση όλων των στοιχείων, σε μία βάση δεδομένων, θα βοηθήσει στον έλεγχο και την οργάνωσή τους.

Στο άρθρο 62, οι Τριμελείς Επιτροπές για τον έλεγχό τους, από ποιους θα στελεχώνονται;

Ακολούθως, στο άρθρο 63, σχετικά με την ένταξη των ΚΕΔΙΒΙΜ στο πληροφοριακό σύστημα του προηγούμενου άρθρου, διατηρούμε κάποιες επιφυλάξεις, ως προς τη διαδικασία συγκέντρωσης στοιχείων, σε ένα ηλεκτρονικό σύστημα.

Με το άρθρο 64, δεν μπορούμε να καταλάβουμε για ποιον λόγο να λαμβάνουν ειδική χρηματοδότηση τα Κέντρα Διά Βίου Μάθησης. Με ποια αιτιολογία;

Επίσης, δεν γίνεται διάκριση, ως προς τη χρηματοδότηση μεταξύ κρατικών και ιδιωτικών Κέντρων Δια βίου Μάθησης.

Στην παράγραφο 2 του άρθρου 66, προβλέπεται η δυνατότητα κατάργησης των Δημοσίων Κέντρων Δια Βίου Μάθησης. Για ποιο λόγο θα προκύψουν δαπάνες από εκείνη, όμως;

 Αναφορικά με το άρθρο 69, στην παράγραφο 5, στα Σχολεία Δεύτερης Ευκαιρίας, λέτε ότι μπορεί να λειτουργούν προπαρασκευαστικά τμήματα εκμάθησης ελληνικής γλώσσας για μετανάστες και πρόσφυγες. Σχολεία και για τους λαθρομετανάστες; Τι άλλο πια;

Ως προς τη στελέχωση των Σ.Δ.Ε. του άρθρου 71, η παροχή συμβουλευτικών υπηρεσιών από έναν Σύμβουλο Σταδιοδρομίας και έναν Σύμβουλο Ψυχολόγο είναι μεν θεμιτή, αλλά είναι εξαιρετικά λίγες οι ώρες απασχόλησης. Ταυτόχρονα, θα πρέπει να υπάρχουν εκπαιδευτικοί, με ειδικές γνώσεις για ηλικιωμένους.

Στο άρθρο 73, στην παράγραφο 4, προβλέπονται τα προπαρασκευαστικά μαθήματα, που απευθύνονται σε μετανάστες για την εκμάθηση της ελληνικής γλώσσας. Και στους παράνομους;

Σχετικά με τη λειτουργία εκπαιδευτικών δομών στα Καταστήματα Κράτησης, το άρθρο 74 πρέπει να ισχύει μόνο για τους Έλληνες κρατουμένους. Η ίδια επιφύλαξη εκφράζεται και για το επόμενο άρθρο, εκείνο των εξουσιοδοτικών διατάξεων, καθώς πρέπει να αφορά μόνο σε Έλληνες πολίτες και αυτό πρέπει να ξεκαθαριστεί.

 Με το άρθρο 76, για την Ελληνομάθεια, θα βλέπουμε μαθήματα Ελληνικών σε λαθρομετανάστες; Αν είναι δυνατόν;

 Ομοίως, από το άρθρο 77, παράγραφος 1, προβλέπεται η δυνατότητα συμμετοχής πολιτών τρίτων χωρών, σε εξετάσεις για την απόκτηση πτυχίου ελληνικών Α2. Τι άλλο θα δούμε;

Η μετονομασία του άρθρου 78 της Γενικής Γραμματείας Επαγγελματικής Εκπαίδευσης, Κατάρτισης και Δια Βίου Μάθησης είναι άνευ λόγου. Πρόκειται για μεγάλη δαπάνη, χωρίς ουσία.

Στο άρθρο 79, δεν βλέπουμε να έχει αλλάξει κάτι ουσιώδες σε ό,τι έχει να κάνει με την αποστολή της ως άνω Γραμματείας. Αμφιβάλλουμε για το πρακτικό αποτέλεσμα, που μπορεί να επιφέρει.

 Το άρθρο 80 δεν αναφέρει την ακριβή συγκρότηση της Γενικής Γραμματείας Επαγγελματικής Εκπαίδευσης, Κατάρτισης, Δια Βίου Μάθησης και Νεολαίας ούτε πως ακριβώς εκείνη θα στελεχωθεί, ενώ στο επόμενο άρθρο, οι Διευθύνσεις, βλέπουμε ότι αντί να μειώνονται, αυξάνονται, γεγονός, που συνεπάγεται στην αύξηση των δαπανών.

Στο άρθρο 85, παράγραφοι 5θ΄ και 5ι΄, γίνεται λόγος για την κατάρτιση των εισηγήσεων, σχετικά με το σχεδιασμό δράσεων, για τη συμμετοχή ευάλωτων κοινωνικών ομάδων και προσφύγων, σε προγράμματα, που αφορούν στη νεολαία και τη μέριμνα και τη στήριξη νέων προσφύγων και μεταναστών. Πόση μέριμνα, πια, για τους λαθρομετανάστες;

Πιο κάτω, στο άρθρο 89, νέες θέσεις, νέες άσκοπες δαπάνες της τάξεως των 330 χιλιάδων ευρώ, περίπου, σύμφωνα με την έκθεση του Γενικού Λογιστηρίου του Κράτους.

Ομοίως, νέες προσωποπαγείς θέσεις εισάγονται, με το άρθρο 90.

 Με το άρθρο 91, αφήνεται, μέσω της παραγράφου 2, ευρύ πλαίσιο συνεργασίας με τους φορείς της Κοινωνίας των Πολιτών με ό,τι αυτό συνεπάγεται και στο άρθρο 93, για τη δυνατότητα, που παρέχεται στο Δ.Σ. του Ι.Ε.Π. να αναθέτει την αναπλήρωση του Υποδιευθυντή, δεν μας λέτε, υπό ποιες προϋποθέσεις;

 Για την Επιστημονική Υπηρεσία του Ι.Ε.Π. του άρθρου 96 ούτε ορίζονται κριτήρια επιλογής ούτε διασφαλίζεται η αξιοκρατία. Εδώ, για την Διοικητική του Υπηρεσία στο αμέσως επόμενο άρθρο, θεωρούμε ότι η αύξηση των Τμημάτων θα επιφέρει συνακόλουθα περισσότερα λειτουργικά έξοδα, αλλά και περισσότερη γραφειοκρατία. Όσο για τη δημιουργία της ψηφιακής βιβλιογραφικής βάσης, θα πρέπει να τεθεί η προϋπόθεση ότι θα παραμείνουν οι φυσικές βιβλιοθήκες και δεν θα αντικατασταθούν από ψηφιακές βάσεις δεδομένων.

Με το άρθρο 101, δημιουργούνται Εργαστηριακά Κέντρα, ανά δύο εκπαιδευτικές μονάδες, ενώ ταυτόχρονα δημιουργούνται, σε κάθε τομέα εργαστηρίων, κατ’ ελάχιστον, πέντε Εργαστηριακά Κέντρα, ενώ στο προηγούμενο άρθρο, προβλεπόταν από τρία έως πέντε.

Όσον αφορά στην εγγραφή στο Μητρώο Διδασκόντων των Κολεγίων, όπως αναλύεται στο άρθρο 104, θα πρέπει να απαιτείται η προσκόμιση του ποινικού μητρώου και όχι απλά μια υπεύθυνη δήλωση περί μη καταδίκης.

 Με το άρθρο 105 και την Υπηρεσία Αναγνώρισης Επαγγελματικών Προσόντων δεν διευκρινίζεται, εάν προβλέπονται αμοιβές και αποζημιώσεις για τη θέση του συντονιστή.

 Στο άρθρο 109, αναφέρεστε στους εκπαιδευτές επαγγελματικής κατάρτισης, όμως στην παράγραφο 3, ως προς τα μέλη του μητρώου εκπαιδευτικών επαγγελματικής κατάρτισης των ΙΕΚ και των ΕΣΚ, δεν μας λέτε πώς ακριβώς θα γίνεται η επιλογή των μελών. Σχετικά με τη σύνθεση του Διοικητικού Συμβουλίου της Συβιτανιδίου δημόσιας σχολής τεχνών και επαγγελμάτων, στο άρθρο 110, γίνονται κάποιες αλλαγές, τις οποίες δεν μπορούμε να καταλάβουμε τι σκοπό εξυπηρετούν, όπως για παράδειγμα, η αφαίρεση του Γενικού Διευθυντή από το Δ.Σ., όπως και η μείωση των μελών ΔΕΠ. Στο άρθρο 114, για την τοπική πρόσκληση πρόσληψη ωρομισθίων, θεωρούμε ότι η παιδεία χρειάζεται μόνιμο προσωπικό, δεν είναι πάντοτε λύση οι ωρομίσθιοι, τα κενά δεν καλύπτονται έτσι.

Το άρθρο 116 μιλάει για την επιχορήγηση του Αμερικανικού Εκπαιδευτικού Ιδρύματος Ελλάδος, όμως δεν συμφωνούμε, με την επιχορήγηση του με χρήματα των φορολογουμένων, όπως επίσης εκφράζουμε την αντίθεσή μας στην έκδοση διδακτικών βιβλίων τομέα ναυτιλιακών επαγγελμάτων επαγγελματικών λυκείων ΕΠΑΛ, από το κοινωφελές Ίδρυμα Ευγενίδου. Για ποιο λόγο γίνεται συγκεκριμένη επιλογή και κατόπιν ποιων κριτηρίων; Επίσης, ποιος εγγυάται για το περιεχόμενο;

Όσον αφορά στα σχετικά με την πλήρωση των κενών θέσεων προσωρινών διευθυντών εκπαίδευσης, στο άρθρο 121, με τι κριτήρια θα επιλεγεί το συμβούλιο επιλογής; Στο άρθρο 124, για τις ημέρες διακοπών και αργιών φροντιστηρίων και ξένων γλωσσών, είναι κατανοητό ότι ο Υπουργός μπορεί να ρυθμίζει τις αργίες στα φροντιστήρια, όμως, δεν μπορούμε να κατανοήσουμε, γιατί να καθορίζει εκείνος τις ημέρες διακοπών, εφόσον πρόκειται για ιδιωτικές επιχειρήσεις.

Στο άρθρο 127, ποια σκοπιμότητα έχει η μετονομασία ξένων σχολείων; Για τη ρύθμιση θεμάτων του κρατικού πιστοποιητικού γλωσσομάθειας, με ποια κριτήρια θα επιλέγονται τα μέλη των οργάνων και ποιες οι αρμοδιότητές τους; Τα ίδια ερωτήματα τίθενται και για το επόμενο άρθρο, που αφορά σε ζητήματα διατμηματικών και δη ιδρυματικών προγραμμάτων μεταπτυχιακών σπουδών.

Στο άρθρο 132, για τα ζητήματα του επιχειρησιακού προγράμματος εκπαίδευση και αρχική επαγγελματική κατάρτιση, μιλάτε για παρέκκλιση διατάξεων σε άρθρο, που αφορά σε χρηματοδοτήσεις και δανειοδοτήσεις, ενώ στο άρθρο 133, πάλι υποκρύπτεται εποικισμός της χώρας, με χρηματοδότηση λαθρομεταναστών έμμεσα, ακόμα και μέσω του ΙΚΥ.

Μέσω του άρθρου 134, που αφορά σε ζητήματα συμβάσεων έκτακτου προσωπικού του Ελληνικού Ανοικτού Πανεπιστημίου, παρατείνονται οι συμβάσεις του έκτακτου προσωπικού. Για ποιο λόγο;

Αναφορικά με το άρθρο 135, που μιλά για την αδειοδότηση των ιδιωτικών σχολείων της διοίκησης διοικητικής μέριμνας Κρήτης, προβλέπονται ότι τα εν λόγω ιδιωτικά σχολεία εξαιρούνται από τις ρυθμίσεις των περιπτώσεων 8 και 13 του νόμου 4093/2012. Γιατί γίνεται αυτή η εξαίρεση;

Στο άρθρο 136, χρειάζονται διευκρινίσεις όσον αφορά στο ποιοι θα μπορούν να παρακολουθούν τα προγράμματα των Κέντρων Ελληνικών Σπουδών. Εισάγονται κατωτέρω διατάξεις για την ενσωμάτωση στην ελληνική νομοθεσία της Οδηγίας της Ευρωπαϊκής Ένωσης 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018, σχετικά με τον έλεγχο αναλογικότητας, πριν από τη θέσπιση νέας νομοθετικής κατοχύρωσης των επαγγελμάτων.

 Στο άρθρο 141, το αντίστοιχο άρθρο 5 της Οδηγίας, εισάγεται η αρχή της απαγόρευσης των διακρίσεων, λόγω της ιθαγένειας. Πρόκειται για μία διάταξη, η οποία δεν μας προστατεύει έναντι των λαθρομεταναστών.

Επίσης, στο άρθρο 142, αναρωτιόμαστε πώς είναι δυνατόν μία διάταξη, που ενσωματώνει Ευρωπαϊκή Οδηγία, να ορίζει τι συνιστά δημόσιο συμφέρον. Θα μας το υποδείξει η Ευρωπαϊκή Ένωση;

Ομοίως, στο άρθρο 143, γίνεται αναφορά στην αναλογικότητα. Η αρχή της αναλογικότητας ισχύει, ήδη, στο εθνικό μας σύστημα, δεν υπάρχει λόγος ενσωμάτωσης της μέσα στην εν λόγω Ευρωπαϊκή Οδηγία.

Στο άρθρο 147 αναφέρεται η Συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας, για το Ελληνογερμανικό Ίδρυμα Νεολαίας.

Πρόκειται για μία εν γένει αόριστη Συμφωνία, η οποία κάνει λόγο για αποζημιώσεις, ταξίδια, διαμονές και αμοιβές. Δεν φαίνεται η χώρα μας να έχει όφελος από την υπογραφή μιας τέτοιας συμφωνίας. Εμείς, στην Ελληνική Λύση, θεωρούμε ότι είναι υποχρέωση της ελληνικής πολιτείας να ενθαρρύνει τη συμμετοχή στην επαγγελματική εκπαίδευση, παρέχοντας κίνητρα. Τη στιγμή, όμως, που οι Έλληνες ξενιτεύτηκαν και ξενιτεύονται, για να βρουν δουλειά έξω, εμείς θα επιμορφώνουμε και θα καταρτίζουμε τους ανήλικους λαθρομετανάστες. Αυτό, πραγματικά, μας ξεπερνά. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Θαείμαι πάρα πολύ συνοπτική, έτσι και αλλιώς, αναφερθήκαμε και στην επί της αρχής συζήτηση, αλλά και επί των άρθρων και αύριο, θα έχουμε και την ευκαιρία στην Ολομέλεια να τοποθετηθούμε, εκτενέστερα, όπου θα μπορέσουμε να πούμε και τις προτάσεις μας, πάνω στο νομοσχέδιο.

Κυρίες και κύριοι συνάδελφοι, η επαγγελματική εκπαίδευση και κατάρτιση είναι ένας σημαντικός τομέας της εκπαίδευσης, διότι μπορεί να παράγει σύντομα επαγγελματίες, προσφέροντας καταρτισμένο επαγγελματικό δυναμικό στο επιχειρηματικό περιβάλλον, συμβάλλοντας, έτσι, στη μείωση της ανεργίας και στην ανάπτυξη.

Στην Ελλάδα, όμως, η επαγγελματική κατάρτιση, σύμφωνα με τις εκθέσεις της Ευρωπαϊκής Ένωσης, αλλά και των κοινωνικών εταίρων, αντιμετωπίζει πάρα πολλά προβλήματα. Το ποσοστό των μαθητών, που ακολουθούν την επαγγελματική εκπαίδευση, στην Ελλάδα, είναι από τα χαμηλότερα, ανάμεσα στις χώρες της Ευρωπαϊκής Ένωσης και απόδειξη ότι το 2017, σύμφωνα με τη Eurostat, ήταν μόλις 29%, έναντι 47% του μέσου όρου των κρατών - μελών. Αυτό οφείλεται στη συχνά χαμηλή ποιότητα της παρεχόμενης εκπαίδευσης και τη μειωμένη εκτίμηση, που έχει η κοινωνία για την επαγγελματική κατάρτιση.

Στόχος, λοιπόν, του εν λόγω νομοσχεδίου, που πρέπει να επισημάνω και να ειπωθεί, γιατί είναι σημαντικό, είναι ότι οι περισσότερες προτάσεις δεν είναι νέες, αλλά βασίζονται, σε μεγάλο βαθμό, στο στρατηγικό πλαίσιο για την αναβάθμιση της επαγγελματικής εκπαίδευσης και κατάρτισης και της μαθητείας, που συντάχθηκε, τον Απρίλιο του 2016 από το Υπουργείο Παιδείας. Στόχος του είναι, σύμφωνα με το Υπουργείο Παιδείας, η συνολική αναβάθμιση και αναδιάρθρωση της επαγγελματικής εκπαίδευσης και κατάρτισης, μέσω της αντιμετώπισης στρεβλώσεων και δυσλειτουργιών, που την ταλανίζουν.

Οι σημαντικότερες αλλαγές, που το νομοσχέδιο επιχειρεί να φέρει στην επαγγελματική εκπαίδευση, συνοψίζονται στη σύνδεση της επαγγελματικής εκπαίδευσης, με την αγορά εργασίας, στην ίδρυση πρότυπων επαγγελματικών λυκείων, στην ίδρυση νέου εναλλακτικού επιπέδου σπουδών επιπέδου 3 και, τέλος, την αναβάθμιση των ΙΕΚ. Ειδικότερα, για το επίπεδο 3, που αφορά στους πτυχιούχους του γυμνασίου, ιδιαίτερη αναφορά γίνεται στη δυνατότητα απόκτησης επαγγελματικών προσόντων προσαρμοσμένων, στις ανάγκες της αγοράς εργασίας. Χαρακτηριστική είναι η αναφορά του Υπουργείου, που θέλει, σαν κεντρική στόχευση του νομοσχεδίου, η επαγγελματική κατάρτιση, εν πολλοίς ανάγκη για τους λίγους, να γίνει συνειδητή επιλογή, για τους πολλούς και εργαλείο αναπτυξιακής πολιτικής.

Στη νεοφιλελεύθερη ιδεολογία, η εκπαίδευση αντιμετωπίζεται, σαν ένα άλλο εμπόρευμα, με στόχο τον πλουτισμό όλων όσοι είναι σε θέση να πάρουν ένα κομμάτι από την πίτα και σαν ένα μέσο καθοδήγησης των γνώσεων και της επιστήμης σε τομείς, όπου μπορούν να εξυπηρετήσουν τις ανάγκες των επιχειρήσεων, σε εξειδικευμένο και κατάλληλα προετοιμασμένο, για τις ανάγκες τους, σε εργατικό δυναμικό. Η επαγγελματική εκπαίδευση, παρά το διακηρυγμένο στόχο της να προετοιμάσει τους μαθητές, που δεν επιθυμούν την εισαγωγή τους στην ανώτερη ανώτατη εκπαίδευση, για την επαγγελματική τους σταδιοδρομία, φαίνεται να καταλήγει, σαν μια αναγκαία και μοναδική λύση, για τους αποκλεισμένους από το λύκειο και την ανώτατη εκπαίδευση μαθητές.

Ως λύση σε αυτά τα ζητήματα, καθώς και στην έντονη ανεργία, προκρίνεται η σύνδεση της εκπαίδευσης, σε όλες τις βαθμίδες της επαγγελματικής κατάρτισης, με την αγορά εργασίας. Το πρόβλημα αρχικά με αυτήν την τυφλή σύνδεση της εκπαίδευσης, με την αγορά εργασίας, εντοπίζεται στο γεγονός πως η εκπαίδευση παύει πλέον να είναι αυταξία και μετατρέπεται σε αξία χρήσης, με αποτέλεσμα το πρόγραμμα σπουδών, ουσιαστικά, να μην καθορίζεται από το επιστημονικό προσωπικό, αλλά από τους παράγοντες της αγοράς. Υπάγεται, έτσι, η επαγγελματική κατάρτιση στις επιδιώξεις των επιχειρήσεων της αγοράς. Συγκεκριμένα, στην πρόβλεψη για τη σύσταση δύο νέων κεντρικών οργάνων, Κεντρικό Συμβούλιο Επαγγελματικής Εκπαίδευσης και Κατάρτισης και Συμβούλιο Σύνδεσης με την παραγωγή και αγορά εργασίας, κυρίαρχο ρόλο θα έχουν οι κοινωνικοί εταίροι, όπου θα τους δίνεται η δυνατότητα να καθορίσουν, σε μεγάλο, βαθμό το περιεχόμενο των σπουδών. Σε αυτούς περιλαμβάνεται η ΓΣΕΕ, ΑΔΕΔΥ, ΓΣΕΒΕΕ, ΣΕΕΒ, ΣΕΤΕ, ΕΣΕΕ, ΕΚΕΕ, ΚΕΔΕ κ.λπ., παρέχοντας, έτσι, πεδίο δόξης λαμπρό στα επιχειρηματικά συμφέροντα να καθορίζουν το περιεχόμενο σπουδών των ΙΕΚ της επαγγελματικής κατάρτισης.

Το νομοσχέδιο προβλέπει την ίδρυση πρότυπων επαγγελματικών λυκείων, όπου δίνεται η δυνατότητα συνεργασίας με επιχειρήσεις τόσο του δημόσιου και του ιδιωτικού τομέα. Πέρα από την προαναφερθείσα δυνατότητα. που δίνεται σε επιχειρήσεις του ιδιωτικού τομέα να διαμορφώνει το πρόγραμμα σπουδών των ΕΠΑΛ, καθιερώνεται και εξάωρη αναγκαστική εβδομαδιαία πρακτική άσκηση. χωρίς αμοιβή, εξυπηρετώντας. Προφανώς. τις ανάγκες των ιδιωτικών επιχειρήσεων. που θα έχουν στη διάθεσή τους το πλέον φθηνό ανήλικο εργατικό δυναμικό. με εκπαιδευτικό μανδύα.

Στην περίπτωση των ΙΕΚ προβλέπει το νομοσχέδιο την κατάργηση όσων δημόσιων ΙΕΚ έχουν λιγότερους από 250 σπουδαστές. στην Αθήνα και τη Θεσσαλονίκη και αυτών με λιγότερους από 100 στην περιφέρεια, με εξαίρεση μόνο τις παραμεθόριες περιοχές. Αυτό δυσκολεύει, ακόμα περισσότερο, όσους θέλουν να εγγραφούν σε δημόσια ΙΕΚ, περιορίζει ειδικότητες και κλάδους και αφήνει ξεκρέμαστο προσωπικό, που τα στελέχωναν. Μοιραία, η απόφαση αυτή θα οδηγήσει τους νέους στην επιλογή των ιδιωτικών ΙΕΚ, με την Κυβέρνηση και το Υπουργείο Παιδείας να κάνει ένα ακόμα δώρο στους ιδιώτες.

Πρέπει να επισημανθεί και η πρόβλεψη του νομοσχεδίου, για τη δυνατότητα πρόσβασης στην τριτοβάθμια εκπαίδευση, μέσω κατατακτήριων εξετάσεων των αποφοίτων των ΙΕΚ, καθώς επίσης και του μεταλυκειακού έτους τάξης μαθητείας, που ανοίγει το Υπουργείο Παιδείας, με αποτέλεσμα να εξισώνονται βαθμίδες εκπαίδευσης και κατάρτισης και να δημιουργούνται ακόμη μεγαλύτερες ανισότητες. Επιπλέον, με την πρόβλεψη αυτή, αξίζει να σημειωθεί η δυνατότητα και η ευκαιρία, που δίνεται στους ιδιοκτήτες των ιδιωτικών ΙΕΚ να τα μετατρέψουν, ουσιαστικά, σε φροντιστήρια, για την είσοδο των σπουδαστών στην τριτοβάθμια εκπαίδευση, θησαυρίζοντας έτσι και πουλώντας ελπίδα σε χιλιάδες νέους.

Σε επιπλέον διατάξεις του νομοσχεδίου, εντοπίζονται και τα ακόλουθα θέματα. Οι σχολές επαγγελματικής κατάρτισης δεν αποτελούν νέο θεσμό. Όπως είπα και προηγουμένως, είχαν ξεκινήσει πάρα πολύ νωρίτερα. Τίποτα, λοιπόν, στο παρόν νομοσχέδιο δεν εξασφαλίζει ότι θα καταφέρουν αυτές οι σχολές να λειτουργήσουν. Ξεκίνησαν να λειτουργούν, το 2014, δεν έτυχαν αποδοχής από την κοινωνία και λειτούργησαν μόνο 4 από τις 95. Γι’ αυτό και πιστεύουμε ότι θα είναι πάρα πολύ δύσκολο να γίνουν αποδεκτές.

Στο άρθρο 12, ρυθμίζεται ο τρόπος κάλυψης των δαπανών της αμειβόμενης πρακτικής άσκησης και του προγράμματος μάθησης, στον εργασιακό χώρο των ΣΕΚ, χωρίς όμως, να ορίζεται πόση είναι η αμοιβή αυτή. Θα πρέπει να υπάρχει μέριμνα τόσο για το προβλεπόμενο ύψος της αμοιβής, όσο και για τις συνθήκες, έτσι ώστε να αποφευχθούν περιπτώσεις εκμετάλλευσης. Δεν υπάρχει ειδική πρόβλεψη για την πρόβλεψη συνθηκών, έτσι ώστε να μπορούν να συμμετέχουν ΑμεΑ στην επαγγελματική εκπαίδευση. Σχετική διαμαρτυρία συνέταξε η Εθνική Συνομοσπονδία Ατόμων με Αναπηρία και τους ακούσαμε και προχθές.

Οι ΕΠΑΣ μαθητείας του ΟΑΕΔ, μέχρι τώρα, ήταν στη βαθμίδα 4. Με το νομοσχέδιο, υποβιβάζονται σε επίπεδο 3 και τη σχετική διαμαρτυρία έχει εκφράσει επίσης η Ομοσπονδία Εκπαιδευτικών Λειτουργών του ΟΑΕΔ.

Την άποψή μας για το Ίδρυμα Fulbright σας την εκφράσαμε, κυρία Υπουργέ και κύριε Πρόεδρε και σας προτείναμε τι πρέπει να κάνετε και πιστεύουμε ότι πρέπει να το κάνετε. Τα χρήματα να διατεθούν σε άλλες δράσεις, όπως και για το ρόλο του Ελληνογερμανικού Ιδρύματος Νεολαίας, για το οποίο σας παρακαλούμε και σας προτρέπουμε να αποσύρετε το άρθρο.

Επίσης, πρέπει να ξανασκεφτείτε κυρία Υπουργέ, αυτό που ανακοινώσατε χθες, για το θέμα της αλλαγής του τρόπου των εισαγωγικών εξετάσεων, εν μέσω πανδημίας και ελλιπούς και δύσκολης διαδικασίας, για τη διδασκαλία των υποψηφίων, γιατί έτσι δημιουργείται ανασφάλεια και στους υποψηφίους, αλλά και αναταραχή στις ήδη ταλαιπωρημένους οικογένειες.

Κλείνοντας, κύριε Πρόεδρε, είναι σαφές πως το Υπουργείο Παιδείας καταφεύγει, για μια ακόμη φορά, σε αποσπασματικές κινήσεις, που, σε καμία περίπτωση, δεν θα καταφέρουν να επιτύχουν τους διακηρυγμένους στόχους του νομοσχεδίου. Επιπλέον, αυτές οι κινήσεις έγιναν, για ακόμη μια φορά, με έναν διάλογο προσχηματικό, χωρίς να ακουστούν οι απόψεις των εμπλεκομένων φορέων, όπως οι περισσότεροι μας είπαν. Η μοναδική στόχευση του Υπουργείου, που υπηρετεί με παροιμιώδη συνέπεια και από το συγκεκριμένο νομοσχέδιο, είναι η μεταφορά όλο και περισσότερων λειτουργιών κάθε βαθμίδας εκπαίδευσης στα ιδιωτικά χέρια. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Καλημέρα και από μένα. Θα ήθελα να συνεχίσω από εκεί, που άφησα χθες την ομιλία μου και διακόπηκε σύντομα, όπως και σήμερα, φαντάζομαι. Θα ξεκινήσω από αυτό που είπε η κυρία Υπουργός, χθες, κλείνοντας την κατ' άρθρο συζήτηση και το επανέλαβε και ο εισηγητής της Ν.Δ. και σήμερα. Είπε η κυρία Υπουργός ότι ο ΣΥ.ΡΙΖ.Α. αποκαλύφθηκε, ότι την κοινωνική καταξίωση την ταυτίζει μόνο με το πτυχίο πανεπιστημίου. Θα ήθελα να πω, ότι το νομοσχέδιο, που συζητάμε και αφορά τη νέα γενιά, τους νέους ανθρώπους, δεν προσφέρεται για επικοινωνιακές φούσκες τέτοιου τύπου. Και θα ήθελα να τονίσω στην κυρία Υπουργό, δεν μπορούμε κάποιοι από μας να ταυτίζουμε το πανεπιστημιακό πτυχίο, με την κοινωνική καταξίωση, για έναν απλό λόγο, κυρία Υπουργέ, θα ήταν σαν να φτύναμε πολλούς δικούς μας ανθρώπους, που δεν έχουν πτυχίο πανεπιστημίου. Ας μιλάμε, λοιπόν, σοβαρά για τα σοβαρά θέματα και όχι επικοινωνιακά.

Μαθητεία. Το είπα και χθες, θα το επαναλαμβάνω συνέχεια. Κατά τον Εισηγητή της Ν.Δ., τι πειράζει ένα παιδί, στα 15 του, να φεύγει από την εκπαίδευση, από το λύκειο και να πηγαίνει να αποκτά επαγγελματικές δεξιότητες, ούτε καν επαγγελματικά δικαιώματα, επαγγελματικές δεξιότητες; Αυτή η νοοτροπία καθιστά το σχολείο, τη γνώση και την εκπαίδευση, ως ένα είδος πολυτελείας. Ένα παιδί, ένας νέος άνθρωπος, στο επαγγελματικό λύκειο, στο ΕΠΑΛ, μπορεί να αποκτά επαγγελματικές γνώσεις, να εξειδικεύεται συγχρόνως, όμως, συγχρόνως, να βρίσκεται, μέσα σε αυτό το μεγάλο τοπίο της γνώσης, να έχει δικαίωμα και ως αυριανός πολίτης, να ονειρεύεται τον εαυτό του διαφορετικά και να προσλαμβάνει διαφορετικά το κόσμο. Αυτό προσφέρει γνώση, για να συνεννοηθούμε. Δεν αποκλείει την επαγγελματική ενασχόληση ή την επαγγελματική γνώση το να έχει ευρύτερες γνώσεις. Μην αποκόβουμε το ένα από το άλλο και μη χρησιμοποιούμε τώρα, το Αίγιο, τα Καλάβρυτα, ο καθένας για την εκλογική μας περιφέρεια, να πούμε κάτι. Γιατί, αν σκεφτόμαστε το Αίγιο, τα Καλάβρυτα, το ένα, το άλλο, δεν θα κλείναμε τα διεθνή προγράμματα σπουδών στα πανεπιστήμια, όπου στο Αίγιο προβλεπόταν να ανοίξει και για τη σταφίδα, για όλα αυτά. Άρα, λοιπόν, η μαθητεία, η αποπομπή του μαθητή από τη γνώση, γενικώς, η παράλληλη, ότι το επάγγελμα δεν σημαίνει ότι έχω αυτό το επάγγελμα, αλλά δεν πρέπει να έχω αυτές τις γνώσεις, είναι στοιχείο της δημοκρατίας, διαφορετικά πρόκειται για μία φρικτά ταξική κατηγοριοποίηση.

Είπα εχθές και θα το επαναλάβω και σήμερα, διαβάζοντας το νομοσχέδιο, γιατί αποκτάει επαγγελματικές γνώσεις ένα παιδί. Μπορεί να χρησιμοποιηθεί στη δουλειά, δηλαδή, ο εργοδότης θα τα πάρει να τα εκμεταλλεύεται, αλλά δεν αποκτά επαγγελματικά δικαιώματα. Σας παραπέμπω και θα επιμείνω, στο τι υπήρχε πριν την ίδρυση των εθνικών κρατών, πριν να γίνουν όλοι αυτοί οι αγώνες για τα εργασιακά δικαιώματα, για την απλήρωτη παιδική εργασία και εκμετάλλευση. Σας παραπέμπω στην κατηγοριοποίηση, μαθητούδι, τσιράκι, παραγιός, κάλφας, πρωτόκαλφας, μάστορας, για να περάσει όλη αυτή τη διαδικασία σε μία κοινωνία, η οποία ήταν βαθιά ιεραρχημένη. Βαθιά ιεραρχημένες κοινωνίες θέλετε να φτιάξετε.

Επειδή δεν έχω πολύ χρόνο, θα πάω κατευθείαν στα ΕΠΑΛ. Τα ΕΠΑΛ, το είπα και χθες, οδηγούνταν σε πλήρη κατάρρευση. Η αντίληψη, που είχε για την επαγγελματική εκπαίδευση η Ν.Δ., ήταν η αντίληψη, την οποία προήγαγε ο κ. Αρβανιτόπουλος, όταν έδιωξε καθηγητές, όταν τους έδιωξε σε διαθεσιμότητα, όταν κατάργησε ειδικότητες κ.λπ.. Ποιος ήρθε και τα επανάφερε αυτά; Μάλλον, θέλετε να τον καταστήσετε παρένθεση. Και θα υπογραμμίσω ένα πράγμα, γιατί ακούω διάφορα και όχι μόνο από τη Ν.Δ.. Μπορεί στη διακυβέρνηση ΣΥΡΙΖΑ, να πει κανείς κάνατε αυτό το λάθος, δεν κάνατε αυτό σωστά, κάνατε παραλείψεις, θα το δεχθώ.

Η φιλοσοφία, όμως και η κατεύθυνση ήταν αυτή, η οποία φάνηκε στο Εθνικό Στρατηγικό Πλαίσιο για την αναβάθμιση της επαγγελματικής εκπαίδευσης και κατάρτισης. Γιατί μία κυβέρνηση λάθη μπορεί να κάνει. Το να αλλάζει, εντελώς, τη φιλοσοφία ενός πράγματος, είναι αυτό, για το οποίο συζητάμε, σήμερα. Κι εδώ έχουμε εντελώς αλλαγή φιλοσοφίας. Όταν έχει κανείς αίσθηση του δημόσιου συστήματος εκπαίδευσης, αλλά και της κοινωνίας, ξέρει τι σημαίνει ΕΠΑΛ και ξέρει τι σημαίνει για την κοινωνία το ΕΠΑΛ. Όταν κάνει, λοιπόν, τα ΕΠΑΛ ανταγωνιστικά, εισάγει το θεσμό του πρότυπου ΕΠΑΛ, αντί του πειραματικού, όπου θα μπορούσε να αυξηθεί η καινοτομία και όλα αυτά. Αντί, λοιπόν, γι’ αυτό, εισάγει τον ανταγωνισμό. Δηλαδή, το παιδί από αυτήν την οικογένεια είναι σε ανταγωνισμό με την άλλη οικογένεια και πρέπει να αποδεικνύει αριστεία, συνέχεια. Θα σας πω, κυρία Υπουργέ, κάτι και ρωτήστε όλους τους καθηγητές των ΕΠΑΛ. Η αριστεία, ειδικά στα ΕΠΑΛ, αλλά και στα γενικά λύκεια είναι μία προσωπική και οικογενειακή διαδρομή, που αποδεικνύεται, συνέχεια. Όταν ένας μαθητής από τα ΕΠΑΛ ξεκινάει, χωρίς να ξέρει σχεδόν να γράφει και κατορθώνει να μπει στο Πολυτεχνείο, αυτό είναι μια τεράστια προσωπική και οικογενειακή διαδρομή και του δημόσιου συστήματος εκπαίδευσης και των εκπαιδευτικών συνεχούς και διαρκούς αριστείας. Πάψτε να μετράτε την αριστεία, με αυτόν τον τρόπο.

Αφού, λοιπόν, μας είπατε όλοι ότι δεν χρειάζεται όλα τα παιδιά να μπαίνουν στα πανεπιστήμια, φέρνετε τα ιδιωτικά ΙΕΚ, τα οποία θα εξασφαλίζουν στους πελάτες εισαγωγή στα πανεπιστήμια, χωρίς να περνάνε από τις πανελλήνιες εξετάσεις. Καταργείτε τις προσωπικές, οικογενειακές και δημόσιες αριστείες, που οικοδομούνται, κάθε μέρα, μέσα σε μία τάξη και εισάγετε την αριστεία του πελάτη. Όποιος έχει λεφτά να πληρώνει το ιδιωτικό ΙΕΚ, που εξασφαλίζει πρόσβαση στα πανεπιστήμια, μπαίνει στα πανεπιστήμια. Θέλω να ρωτήσω τι λένε οι Πρυτάνεις και τι λέει η ΠΟΣΔΕΠ. Είναι υποχρεωμένοι οι πανεπιστημιακοί να πάρουν θέση.

Μία τελευταία λέξη, που αφορά το Ελληνογερμανικό Ίδρυμα. Να αποσυρθεί και να έρθει κανονικά, όπου θα έχει και το Υπουργείο Εξωτερικών λόγο. Από τη στιγμή που το Εθνικό Συμβούλιο Διεκδίκησης των Οφειλών της Γερμανίας προς την Ελλάδα, το δίκτυο μαρτυρικών πόλεων και χωριών, δεν ικανοποιούνται από αυτή τη Συμφωνία, είμαστε υποχρεωμένοι να έρθει εδώ το Υπουργείο Εξωτερικών, να συζητήσουμε, γιατί πρόκειται περί μιας διεθνούς Συμφωνίας. Αυτός είναι ο ρόλος των βουλευτών. Ένας βουλευτής είναι υποχρεωμένος να πιάνει τι έρχεται από την κοινωνία και να το ξανασυζητάει, εδώ στην Βουλή. Έτσι, αν οι βουλευτές κάναμε τη δουλειά μας, όπως επιβάλλει το Σύνταγμα, δεν θα είχαμε επιτρέψει να εξάγονται οι αρχαιότητες από την Ελλάδα, για μισό αιώνα. Κατορθώσαμε να το κατεβάσουμε, με τις φωνές μας, στο μισό αιώνα από τον έναν αιώνα, που ήταν. Είμαστε υποχρεωμένοι εκ του Συντάγματος.

Έχουμε μία διεθνή Συμφωνία, πρέπει να έρθει το Υπουργείο Εξωτερικών. Τι σημαίνει αυτό για τη χώρα; Βεβαίως, θέλουμε συμφωνίες με τη Γερμανία και με τον γερμανικό λαό. Φιλικές σχέσεις έχουμε, με το ίδιο το κράτος, το γερμανικό, εδώ, όμως, προκύπτει ένα θέμα διεθνούς συμφωνίας και ένα θέμα ουσίας. Δεν κάνουμε κοινή κουλτούρα αναμνήσεων. Θα συνεχίσω αύριο, στην Ολομέλεια.

**ΚΩΝΣΤΑΝΤΙΝΟΣ ΜΑΡΚΟΥ**: Κύριε Πρόεδρε, επί της διαδικασίας. Επειδή, σε μισή ώρα πρέπει να παραστώ στην Ολομέλεια, γιατί συζητείται αίτημα άρσης της ασυλίας μου, θα ήθελα να προηγηθώ και να μιλήσω τώρα.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Μάρκου, σας ενημερώνω, λοιπόν, για τα εξής. Προχθές μιλήσατε 14 λεπτά. Πρέπει να τηρήσω το εξής, να δώσω το λόγο σε όσους περισσότερους Βουλευτές γίνεται. Γι’ αυτόν τον λόγο, εσείς που έχετε μιλήσει θα μιλήσετε στο τέλος. Επειδή πρέπει να ολοκληρωθεί η συνεδρίαση έως τις 12:30΄, θα προηγηθούν όσοι δεν έχουν λάβει καθόλου το λόγο, μέχρι τώρα.

Θα πρέπει να συγκεντρώνετε τα επιχειρήματά σας, μέσα στο χρόνο της ομιλίας σας. Εγώ θέλω να κρατήσω ίσες σχέσεις, απέναντι σε όλους τους βουλευτές και σε όλα τα κόμματα.

Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ**: Κύριε Πρόεδρε, υπάρχουν διαδικασίες και μία είναι να σέβεσαι τους συνομιλητές σου και το κυριότερο, να μπορείς να εκφράζεις, ακριβώς όπως είπατε και εσείς, τις απόψεις σου, χωρίς να κάνεις αυθαιρεσίες, ως προς την τήρηση του χρόνου.

«Μάθε τέχνη και άστηνε», λέγανε οι παλιοί. Μάθε τέχνη, όποια σου αρέσει, είναι η σύγχρονη αρχή. Πολύμηνη η προετοιμασία γι΄ αυτό το νομοσχέδιο, μίλησαν και συνεννοήθηκαν μεταξύ τους όλοι οι φορείς, εξαιρετική η παρουσίαση του Εισηγητή, απλά και κατανοητά, με ιστορικά στοιχεία, αναμφισβήτητα, εξαιρετική και αναλυτική εισήγηση της Υπουργού.

Πάμε στο πολιτικό μέρος. Πρόκειται για ένα νομοσχέδιο, που εκφράζει, ακριβώς, αυτό, για το οποίο μας ψήφισε ο ελληνικός λαός, το 2019. Είναι σύγχρονο, εκσυγχρονιστικό και το κυριότερο, ανοίγει ορίζοντες και ξεφεύγουμε από τα παλιά, τα τετριμμένα. Έχουμε τη νοοτροπία των γονέων, που κατέστρεψε πολλά παιδιά, την πίεση, που υπέστησαν αυτά τα παιδιά, για να πάρουν ένα πτυχίο. Αυτό το νομοσχέδιο απαλύνει αυτού είδους την αγριάδα από την επιμονή της παλαιολιθικής νοοτροπίας των γονιών και τους δίνει ευκαιρίες, για να μπουν στην οικονομία και στην αγορά. Τονίζω, ότι ζούμε σε καπιταλιστική αγορά, αυτό δεν αλλάζει και αυτό, που πρέπει να κάνουμε εμείς, είναι να ελέγχουμε τους κανόνες της αγοράς. Έχουμε, ως αποτέλεσμα, γιατρούς, δικηγόρους, μηχανικούς, οι οποίοι επειδή βγαίνουν από αυτές τις παλιές νοοτροπίες, κατά χιλιάδες, στην ουσία, καταλήγουν άνεργοι και κάποιοι στελεχώνουν δυναμικά χώρες του εξωτερικού. Ήταν μια φορά κι έναν καιρό, ένα παλιό καθεστώς, που σου υποδείκνυε, αν θα γίνεις γιατρός μηχανικός ή υδραυλικός. Αυτό λοιπόν, δεν υπάρχει και αυτό, που υπάρχει, είναι το νομοσχέδιο, που έρχεται, γιατί οι εποχές αλλάζουν, διότι οι ανάγκες είναι πολλές.

Και θα πάω και στο κυριότερο, το οποίο άκουσα από πολλούς συναδέλφους να αναφέρεται, ότι δήθεν ένα παιδί, που στα 15, γιατί πώς να το κάνουμε, δεν τα θέλει τα γράμματα και θέλει να αναπτύξει τις δικές του δεξιότητες και μπορεί να είναι μηχανικός αυτοκίνητων. Υπάρχουν σε όλη την επαρχία και στην Αθήνα ανάλογα παραδείγματα, του δίνεται η δυνατότητα να έχει πραγματικές γνώσεις.

Άκουσα, λοιπόν, από συναδέλφους και εξανίσταμαι, που μπερδεύουν τα ίσα δικαιώματα, γιατί δεν είμαστε όλοι ίσοι στις επιλογές, ούτε στις ικανότητες. Τα ίσα δικαιώματα είναι ο χρυσός κανόνας της φιλελεύθερης κοινωνίας. Λένε, λοιπόν, ότι θα στερηθεί από την παιδεία, που προσφέρουν οι τρεις τελευταίες τάξεις του λυκείου. Μα, καλά, κοροϊδευόμαστε; Βλέπουμε ποια είναι η παιδεία η συνολική και εδώ μέσα έχουμε και από το παρελθόν βουλευτές, που έχουν πτυχία και όταν ανοίξουν το στόμα τους ή πάνε να γράψουν, δείχνουν ότι είναι κυριολεκτικά αγράμματοι. Άρα, λοιπόν, μην κοροϊδευόμαστε.

Η παιδεία είναι και θέμα προσωπικής επιλογής. Ξεκινάει από την οικογένεια και η κάθε προσωπικότητα αποκτά δια βίου μάθηση από το σπίτι ή από το γραφείο ή στον ελεύθερο χρόνο αποκτά την ουσιαστική παιδεία και μόρφωση. Μην τα μπερδεύουμε αυτά, γιατί ο κόσμος μας ακούει και καταλαβαίνει.

 Πάμε, λοιπόν, σε αυτά, που είπε, πολύ σωστά, αρχικά, ο κ. Φωτήλας και ολοκληρώνω, δεν θέλω να φάω άλλο χρόνο, ότι η τοπική αγορά δεν είναι ο Bill Gates. Δηλαδή, αυτό που είπε, το εξαιρετικό παράδειγμα για τη σταφίδα, που έγραψαν βιβλία ολόκληρα, αυτή τη σταφίδα, που έσωσε την οικονομία Αχαΐας και Ηλείας από το 19ο αιώνα και καταστράφηκε στις αρχές του 20ου υπάρχει ακόμα εκεί.

Άρα, θα πρέπει να δίνονται και οι δυνατότητες και για τη σταφίδα και για το γάλα, που άκουσα χθες, στα Καλάβρυτα και για τον τόπο της καταγωγής μου της απώτερης, την ελιά στην Ηλεία και τη Μεσσηνία και για τον κρόκο Κοζάνης, γιατί όλα είναι και τα εξαγώγιμα προϊόντα. Γιατί στο κάτω - κάτω της γραφής, όλοι δεν λέμε ότι πλέον δεν πρέπει να είμαστε καταναλωτές εισαγωγής, αλλά να είμαστε έμποροι εξαγωγής, διότι έχουμε και το φαινόμενο της κλιματικής αλλαγής και πρέπει να στηρίξουμε απαρεγκλίτως τη βασική οικονομία της Ελλάδας, που διαχρονικά τι ήταν; Η γεωργία, η κτηνοτροφία και τώρα βάζουμε και τη νέα έννοια, που είναι η οικολογία και η προστασία του περιβάλλοντος. Ιδού, λοιπόν, πεδίο δόξης λαμπρό. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ.

Τον λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Σας ευχαριστώ, κύριε Πρόεδρε.

Αγαπητοί συνάδελφοι, θέλω να σταθώ σε συγκεκριμένα σημεία του νομοσχεδίου που προτείνεται προς ψήφιση. Πρώτα απ’ όλα, όμως, επιτρέψτε μου να κάνω μία γενική εισαγωγική παρατήρηση. Έντονη απορία διακατέχει την ευρεία κοινωνική πλειοψηφία, πότε, επιτέλους, το Υπουργείο Παιδείας θα καταθέσει έστω και ένα νομοσχέδιο, που να υπαγορεύεται και να υπακούει, σε βασικές παιδαγωγικές αξίες και αρχές, γιατί θαρρώ αυτός είναι ο βασικός ρόλος του Υπουργείου. Μια συνολική αξία, δηλαδή, που όσο περνούν τα χρόνια, τόσο τείνει να εκλείπει από τις μεταμοντέρνες κοινωνίες. Ούτε το παρόν νομοσχέδιο εξυπηρετεί όρους παιδείας, δυστυχώς.

Πρώτα απ’ όλα, επειδή εισάγει, καθ’ υπαγόρευση, καθώς φαίνεται, του Συνδέσμου Ελλήνων Βιομηχάνων, ο οποίος τη δουλειά του κάνει, στρατιές καταρτισμένου, φθηνού, ελαστικού και υπάκουου εργατικού δυναμικού χρειάζεται, εισάγει, λοιπόν, το νομοσχέδιο, τη σύνθεση της επαγγελματικής κατάρτισης, με την άκρως τρυφερή εφηβική ηλικία των 15 ετών. Κυρία Υπουργέ, η ηλικία των 15, βάσει επιστημονικών ερευνών, η εφηβική ηλικία δηλαδή, αποτελεί μια μεταβατική περίοδο, ανάμεσα στην παιδική και την ώριμη ηλικία, όπου συντελούνται μεγάλες βιολογικές, οργανικές, ψυχικές αλλαγές. Είναι μια περίοδος, που συντελούνται στη μορφολογία του σώματος και ψυχολογικές αλλαγές, εξαιτίας και της ανάγκης των νέων να πάρουν ενδεχομένως πρώιμα την τύχη στα χέρια τους. Κάτι που έχει ως συνέπεια, προσέξτε, την κορύφωση επικίνδυνων συμπεριφορών σε κάποιες τουλάχιστον περιπτώσεις. Ομιλώ, φυσικά, για την λεγόμενη νεανική παραβατικότητα και εγκληματικότητα.

Εκεί λοιπόν, η πολιτεία, εν προκειμένω, εσείς, ως Υπουργός και η Κυβέρνηση και φυσικά, η κοινοβουλευτική πλειοψηφία, τους δείχνετε το δρόμο της κατάρτισης, η οποία πόρρω απέχει, όχι μόνο από την παιδεία, αλλά και από την ίδια την εκπαίδευση. Τους λέτε δηλαδή, για δύο χρόνια από τα 15 μέχρι τα 17, θα καταρτιστείς, θα έρθεις σε επαφή με την εξειδικευμένη, κατακερματισμένη γνώση.

Παρακολούθησα, με μεγάλη προσοχή, όλες τις σχετικές δηλώσεις σας, τουλάχιστον εντός της Επιτροπής. Πουθενά δεν μας είπατε ποια παιδαγωγική μαθητοκεντρική αρχή εξυπηρετούν οι συγκεκριμένες διατάξεις.

Κυρία Υπουργέ, προσέξτε. Η νεανική παραβατικότητα και η εγκληματικότητα βαίνουν αυξανόμενες. Σημαντικός παράγοντας για την αύξησή τους είναι και η έλλειψη παιδείας. Η μη ολοκληρωμένη, δηλαδή, συναισθηματική και νοητική σύλληψη της σύνθετης κοινωνικής πραγματικότητας, η μη πλήρης αυτογνωσία, η έκλειψη ηθικών, κοινωνικών συναισθηματικών αξιών. Ιδιαίτερα για τα παιδιά των ευπαθών και ευάλωτων κοινωνικών ομάδων, όπως σωστά τις επικαλείστε, στο άρθρο 9Γ, η ευνοούμενη πολιτεία πρέπει να λαμβάνει ειδική μέριμνα και όχι μόνο για την έναρξη στην επαγγελματική ζωή. Σημαντικός παράγων η πολιτεία θα πρέπει να οργανώσει, συστηματικά, την αναπλήρωση του ελλιπούς πολιτισμικού περιβάλλοντος, αν με εννοείτε. Θα πρέπει να ενισχύσει, δηλαδή, την αγωγή.

Προχωράτε, όμως και παραπέρα. Στις σχετικές διατάξεις, στις Επαγγελματικές Σχολές Κατάρτισης, δίνετε τη δυνατότητα τοποθέτησης, ως διευθυντών, εκπαιδευτών. Πουθενά στις σχετικές διατάξεις δεν κάνετε λόγο για εκπαιδευτικούς. Μιλάτε μόνο για εκπαιδευτές, οι οποίοι, ασφαλώς, μπορεί να έχουν υψηλό βαθμό κατάρτισης, γνώσεων, δηλαδή, σε εξειδικευμένα επαγγελματικά αντικείμενο, πράγμα, όμως, που δεν σημαίνει απαραίτητα συστηματικές γνώσεις παιδαγωγικής.

Αξίζει, επίσης να τονιστεί, ότι όπως πολύ σωστά ανέφεραν άλλοι συνάδελφοι βουλευτές, εισάγετε την πρώιμη παιδική και μάλιστα απλήρωτη πρακτική άσκηση, καθώς και στο άρθρο 11, παράγραφος 3, κάνετε λόγο για δυνατότητα της πρακτικής άσκησης να χρηματοδοτείται από εθνικούς ή ενωσιακούς πόρους. Δυνατότητα, όχι υποχρεωτικότητα.

Θέλω να τελειώσω, λέγοντας ότι η επαγγελματική εκπαίδευση δεν ταυτίζεται με την κατάρτιση, ούτε αποκλείει τη συνέχιση παροχής βασικών γνώσεων.

Δύο τελευταίες παρατηρήσεις. Κυρία Υπουργέ, επιτέλους σεβαστείτε τη δημοκρατία, βασική αρχή της οποίας είναι ο σεβασμός των εκλογικών αποτελεσμάτων και η τήρηση τους, σε επίπεδο αντιπροσώπευσης, όσον αφορά στη σύνθεση ανώτερων διοικητικών συλλογικών οργάνων. Αυτή η αρχή πλήττεται, δυστυχώς, βάναυσα, στα άρθρα 110 και 123 του παρόντος. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την κυρία Σκούφα.

 Το λόγο έχει ο κ. Λοβέρδος.

 **ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ**: Καλησπέρα σας. Ευχαριστώ.

Ήθελα, πρώτα απ’ όλα, να κάνω μια παρατήρηση, που μου έκανε προσωπικά πολύ μεγάλη εντύπωση, γιατί παρακολουθώ, με φυσική παρουσία, τις συνεδριάσεις της Επιτροπής Μορφωτικών, συνεχώς. Τις τελευταίες εβδομάδες, υπάρχει μια επίθεση, που γίνεται εκ μέρους συναδέλφων του ΣΥ.ΡΙΖ.Α. εναντίον του Προέδρου της Επιτροπής, για αντιδημοκρατική συμπεριφορά. Ομολογώ ότι με έχει εκπλήξει αυτή η αντίδραση. Έχω τη βεβαιότητα ότι ο κ. Στύλιος εξαντλεί τις δυνατότητες, που του προσφέρει ο Κανονισμός, για να δίνει περισσότερο χρόνο στους ομιλητές, γιατί κατανοεί κι εκείνος ότι ο χρόνος, πολλές φορές, υπό τις συνθήκες, που γίνονται πλέον οι συνεδριάσεις στη Βουλή, είναι πολύ πιεστικός. Δεν είναι δική του απόφαση πότε θα εισαχθεί ένα νομοσχέδιο στην Επιτροπή και πότε θα εισαχθεί στην Ολομέλεια. Αυτό να μην το ξεχνάμε και δεν το λέω, γιατί ο Πρόεδρος είναι ένας άνθρωπος, που εκτιμώ. Εγώ τα λέω έξω από τα δόντια και προχτές, που, κατά τη γνώμη μου, έκανε ένα λάθος, όταν δέχθηκε να είναι παρόντες περισσότεροι συνεργάτες Υπουργού απ’ ό,τι Βουλευτές, του το επεσήμανα. Ήταν λάθος και του το επεσήμανα, αλλά γενικά θα έλεγα ότι είναι ένας εξαιρετικός Πρόεδρος της Επιτροπής και κακώς δέχεται τέτοιες επιθέσεις, τις οποίες προσωπικά δεν τις κατανοώ.

Κατανοώ ότι υπάρχουν διαφορές πολιτικές και ιδεολογικές, ανάμεσα σε εμάς και τα Κόμματα της Αντιπολίτευσης. Απόλυτα κατανοητό! Αυτό σημαίνει δημοκρατία! Γι’ αυτό βρισκόμαστε εδώ, λέμε τις απόψεις μας, λέμε τις θέσεις μας και ο ελληνικός λαός αποφασίζει για το ποιος πιστεύει ότι πρέπει να πάρει την πλειοψηφία, εκάστοτε. Σήμερα, την πλειοψηφία την έχει η Νέα Δημοκρατία, καλώς ή κακώς, είτε σας αρέσει είτε όχι, αυτό, όμως αποφάσισε ο ελληνικός λαός. Η Νέα Δημοκρατία ήρθε στην εξουσία με μια ατζέντα, την οποία προσπαθεί να εφαρμόσει, με φιλότιμο τρόπο. Κάνει λάθη, κάνει παλινωδίες, κάνει και αστοχίες, αλλά με φιλότιμο τρόπο, θέλει να εφαρμόσει τη δική της ατζέντα, όχι τη δική σας. Καταλαβαίνω ότι διαφωνείτε, αλλά δεν ήρθε γι’ αυτό στην εξουσία η Νέα Δημοκρατία, για να εφαρμόσει τη δική σας ατζέντα ή τις δικές σας αντιλήψεις, αλλά για να εφαρμόσει αυτές, που είχε πει στον ελληνικό λαό και ο ελληνικός λαός την ψήφισε.

Ένα από τα θέματα, στα οποία βλέπω εδώ, ειδικά στην Επιτροπή Μορφωτικών Υποθέσεων, ότι υπάρχει έντονη ιδεολογικοπολιτική αντιπαράθεση, αυτό είναι καλό, εμένα μου αρέσει η ιδεολογικοπολιτική αντιπαράθεση και χαίρομαι ακόμη και να συνομιλώ και με τον φίλο μου τον κ. Δελή, με τον οποίον διαφωνούμε πολιτικά, αλλά τον εκτιμώ ιδιαίτερα σαν άνθρωπο και σαν βουλευτή, είναι ότι στα θέματα της εκπαίδευσης δεν έχουμε την ίδια αντίληψη. Έχουμε εντελώς διαφορετική αντίληψη! Από όσα άκουσα τώρα, τα ειδικότερα ζητήματα τα είπε εξαιρετικά ο Εισηγητής μας, ο κ. Φωτήλας, αυτό που μου κάνει εντύπωση από την τοποθέτηση πολλών βουλευτών της Αντιπολίτευσης και κυρίως του ΣΥ.ΡΙΖ.Α. είναι ότι σαν να αντιμετωπίζετε τα παιδιά μας, που θέλουν να πάνε να γίνουν ψυκτικοί, ηλεκτρολόγοι, υδραυλικοί, σαν κατώτερους από το να είναι κοινωνιολόγοι, θεολόγοι, νομικοί, ιατροί. Δεν είναι! Σας βεβαιώ ότι εάν ο γιος μου δεν ήθελε να πάει να σπουδάσει στο πανεπιστήμιο και είχε ταλέντο να γίνει ηλεκτρολόγος, θα ήμουν πολύ ευχαριστημένος, γιατί θα έβγαζε περισσότερα λεφτά από όσα, ενδεχομένως, θα βγάζει ως νομικός σ’ αυτή τη χώρα πλέον. Γιατί αυτό είναι το παράδοξο, στην Ελλάδα, σήμερα. Σήμερα, στην Ελλάδα έχουμε πληθώρα πτυχιούχων, περισσότερους δε νομίζω ότι είχαμε ποτέ, έχουμε τη μεγαλύτερη ανεργία νέων, σχεδόν σε όλη την Ευρώπη και, ταυτόχρονα, υπάρχουν πάρα πολλά επαγγέλματα, τα οποία, ενώ έχουν ζήτηση, δεν υπάρχει ανταπόκριση, γιατί δεν υπάρχουν τεχνίτες. Δεν υπάρχουν ψυκτικοί, ηλεκτρολόγοι, μηχανολόγοι, υδραυλικοί και δεν υπάρχουν, γιατί υπάρχει αυτή η, κατά τη γνώμη μου, ιδεοληψία, όχι μόνον στα Κόμματα και στους πολιτικούς, αλλά και στις οικογένειές μας, ότι εάν το παιδί σου δεν πάρει πτυχίο, πανεπιστημίου, δεν αξίζει. Δεν ισχύει!

Τις προάλλες είχα επισκεφθεί τον κ. Πρωτοψάλτη, τον Διοικητή του ΟΑΕΔ, ο οποίος κάνει εξαιρετική δουλειά, πράγματι, και μου εξηγούσε για τις σχολές μαθητείας του ΟΑΕΔ. Εκεί γίνεται, δεν το ήξερα, ομολογώ και μου τα είπε ο κ. Πρωτοψάλτης και οι σύμβουλοί του, εξαιρετική δουλειά.

Ξέρετε ότι την εταιρεία «ΚΟΥΛΟΥΡΑΔΕΣ» την έφτιαξε ένα παιδί, που σπούδασε αρτοποιία στις σχολές μαθητείας του ΟΑΕΔ και τώρα έχει γίνει ένας πετυχημένος επιχειρηματίας, ενώ αντίθετα, αν είχε μπει και είχε βγει κοινωνιολόγος, θα ήταν άνεργος και θα παρακαλούσε να βρει μια θεσούλα στο δημόσιο. Αυτά πρέπει να αλλάξουμε και αυτό νομίζω ότι είναι σημαντικό.

Δεν ξέρω, αν θα τα αλλάξει όλα αυτά, αν στην πράξη θα είναι πετυχημένη η εφαρμογή του νομοσχεδίου, αυτό θα το δούμε στην πράξη. Όταν έρχεται ένα νομοσχέδιο, μόνο θεωρητικά μπορούμε να το προσεγγίσουμε, πολλές φορές, στην πράξη, θα φανεί πόσο πετυχημένο θα είναι, αλλά η κατεύθυνση, που δίνει αυτό το νομοσχέδιο, είναι κατά τη γνώμη μου σωστή. Αυτό χρειάζεται η Ελλάδα, σήμερα, χρειάζεται περισσότερη σύνδεση της εκπαίδευσης με την αγορά εργασίας, με αυτά, που πραγματικά έχει ανάγκη η κοινωνία μας, πραγματικά, που έχει ανάγκη ο καθένας μας.

Έχετε πάρει ποτέ τηλέφωνο κάποιον επειδή είναι κοινωνιολόγος να έρθει να σας κάνει ανάλυση κοινωνιολογική ή θέλετε ηλεκτρολόγο και υδραυλικό, που δεν τον βρίσκετε;

Όσον αφορά αυτό, που είπε ο κ. Δελής. Είπατε ότι θέλετε να έχουν τα παιδιά μας τη δυνατότητα να ξέρουν ποιος είναι ο Οδυσσέας Ελύτης, ποιος είναι ο Γιώργος Σεφέρης, να έχουν βασικές γνώσεις φυσικής.

Σας βεβαιώνω, κύριε Δελή, και το ξέρετε, μεταξύ μας, ότι αν πηγαίναμε τώρα στα πανεπιστήμια, σε οποιοδήποτε πανεπιστημιακή σχολή και αν πάμε, αν μου βρείτε πάνω από έναν στους δέκα, που να ξέρει ποιος είναι πράγματι ο Οδυσσέας Ελύτης και ποιος είναι πράγματι ο Γιώργος Σεφέρης, να μου «τρυπήσετε τη μύτη». Αν πάμε στη Φυσικομαθηματική και μου εξηγήσει ο ένας στους δέκα, όχι παραπάνω, τι είναι Κβαντική Φυσική, θα σας ζητήσω συγγνώμη, δημοσίως ! Σε ευχαριστώ πολύ.

**ΓΕΩΡΓΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Αμανατίδης, επί προσωπικού.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πολύ. Κύριε Πρόεδρε, επειδή δεν θέλω «να ξύνομαι στην γκλίτσα του τσοπάνη», ο λόγος είναι αυτός, που ζήτησα να μιλήσω. Θέλω να ξεκαθαρίσω το εξής.

Αυτό που ζητήσαμε είναι να αποσυρθεί και να έρθει στην Ολομέλεια της Βουλής, έτσι όπως πρέπει, σε μία κύρωση διεθνούς συμφωνίας, γι’ αυτό άλλωστε «δεν πατάμε σε δυο βάρκες», για να είμαστε σοβαροί για το θέμα του Ελληνογερμανικού Ινστιτούτου. Το αν έπρεπε ή όχι να ιδρυθεί απαντήθηκε από τη Βουλή, το 2018 και με την ευρύτερη πλειοψηφία των Κομμάτων. Στις 11/10 μονογράφηκε παρουσία των δύο Προέδρων Δημοκρατίας. Αν υπάρχει διαφωνία, ως προς το περιεχόμενο, πρέπει να γίνει ειδική συζήτηση και γι’ αυτό το ζητάμε. Αυτό ήταν το προσωπικό.

Τέλος, κύριε Πρόεδρε, επειδή θα λάβει το λόγο η κυρία Υπουργός.

Κυρία Υπουργέ, θα απευθυνθώ σε σας προσωπικά και θα σας πω ότι χθες τρόμαξα και ήθελα να το πω, με την αντιμετώπιση, την οποία δείξατε, απέναντι στην καταγγελία της βουλευτού για μια οικογένεια, η οποία δεν είχε το ρεύμα.

Θα μπορούσατε, ξέρω ότι δεν είναι στην αρμοδιότητά σας, αλλά θα μπορούσατε από λόγους, αποκλειστικά ευαισθησίας, όπως έχουν κάνει και πολλοί βουλευτές και πολλοί Υπουργοί και στη δική μας Κυβέρνηση και στη δική μας παλαιότερα, που υπήρχαν τέτοια θέματα, να σκύψετε, με ευαισθησία και να πείτε ότι θα το δείτε, το ελάχιστο, που μπορούσατε να πείτε. Εμένα με τρόμαξε αυτή η στάση σας, πραγματικά. Γιατί, ουσιαστικά καταρρίπτει όλα τα επιχειρήματα, περί ενδιαφέροντος για την παιδεία κ.λπ.. Οι άνθρωποι κρίνονται από τις λεπτομέρειες.

**ΓΕΩΡΓΟΣ ΣΤΥΛΙΟΣ (Πρόεδρος της Επιτροπής):** Κύριε Αμανατίδη, δεν αφορά το νομοσχέδιο το συγκεκριμένο θέμα. Δεν αφορά ούτε την Υπουργό, ούτε το θέμα που συζητούμε σήμερα, δημιουργούμε άλλες εντυπώσεις.

Ενημερώστε την οικογένεια ότι η διοικητική περιφέρεια δίνει τέτοια προγράμματα, ανάλογα με τον οποιονδήποτε πάροχο, που χρηματοδοτεί τέτοια ζητήματα, που ανακύπτουν σε μια περιφέρεια.

 Το λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Ευχαριστώ, κύριε Πρόεδρε.

Θα πω ότι πολλές φορές δεχτήκατε επικρίσεις, κύριε Πρόεδρε, για τον τρόπο που προεδρεύετε. Έχω να καταθέσω ότι έχετε το προφίλ ενός διαλλακτικού, μετριοπαθούς Προέδρου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το προσωπικό καταθέστε, αφήστε το αυτό.

**ΖΗΣΗΣ ΤΖΗΚΑΛΑΓΙΑΣ:** Ζήτησα το λόγο, σήμερα - έχω μιλήσει στη συνεδρίαση επί της αρχής, στην πρώτη συνεδρίαση - γιατί μεταξύ των άλλων, που είπα, είχα αναφερθεί εκτεταμένα και στο ζήτημα του Ελληνογερμανικού Ιδρύματος Νεολαίας. Επειδή δέχθηκα κριτική, σε ιστοσελίδες, από το Εθνικό Συμβούλιο Διεκδίκησης Οφειλών - δεν ξέρω αν η σοσιαλιστική προοπτική είναι ένας κάδος αυτού του εθνικού συμβουλίου - θέλω να πω ότι πάγια θέση μου είναι ότι η Ελλάδα ποτέ δεν απεμπόλησε τη διεκδίκηση των πολεμικών αποζημιώσεων και επανορθώσεων. Υπάρχουν και δικαστικές αποφάσεις διεθνών δικαστηρίων, ιταλικών, παραδείγματος χάριν, που δικαιώνουν την επιστροφή χρημάτων, τουλάχιστον, για το αναγκαστικό κατοχικό δάνειο, που είχε γίνει τότε. Η Γερμανία, σήμερα, είναι μια σύγχρονη χώρα, είναι η πιο ισχυρή οικονομικά της Ευρωπαϊκής Ένωσης, είμαστε μαζί στην Ευρωπαϊκή Ένωση, στο ΝΑΤΟ, σε άλλους διεθνείς οργανισμούς.

Το Ελληνογερμανικό Ίδρυμα Νεολαίας έρχεται να παίξει σημαντικό ρόλο, καθώς με τη ύπαρξή του, όχι μόνο συσφίγγουμε και προωθούμε καλύτερα τις σχέσεις μας, αλλά πιστεύω θα μας δοθεί η δυνατότητα να πάρουμε αυτά, που δικαιούμαστε από τις καταστροφές, που προκάλεσε ο ναζισμός, το 1940-44.

Ποτέ, καμία ελληνική κυβέρνηση δεν δήλωσε ότι απεμπολεί αυτά τα δικαιώματα. Οι ανώτατοι πολιτειακοί παράγοντες, όπως ο πρώην Πρόεδρος της Δημοκρατίας έχει δηλώσει ότι η Ελλάδα συνεχίζει να διεκδικεί αυτά, που δικαιούται. Αυτά και σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ, κύριε Τζηκαλάγια.

Σε καμία περίπτωση, δεν μπορεί να στοχοποιούνται από κανέναν για τις θέσεις τους ή τις απόψεις τους, βουλευτές, που έχουν εκλεγεί και είναι στη Βουλή.

Ζήτησε το λόγο η κυρία Κατερίνα Μονογυιού. Κυρία Μονογυιού πολύ σύντομα, δεν έχετε μιλήσει καθόλου, πού σύντομα για τρία λεπτά. Έχετε το λόγο.

**ΚΑΤΕΡΙΝΑ ΜΟΝΟΓΥΙΟΥ:** Ευχαριστώ κύριε Πρόεδρε.

…………………………………με την αγορά εργασίας. Άλλες ανάγκες είναι στην ηπειρωτική χώρα και άλλες των αστικών περιοχών, άλλες στις τουριστικές περιοχές και άλλες των αγροτικών περιοχών. Είναι μεγάλη ανάγκη η ……………………………………………………………………

Για τους διδάσκοντες πρέπει να βρεθεί τρόπος να μπορέσουν, άνθρωποι με εμπειρία και γνώση, να τις μεταφέρουν στους νεότερους, έστω αν κι αυτοί είναι συνταξιούχοι. Πρέπει να υπάρξει συνεννόηση με τους νησιωτικούς δήμους, που είναι πρόθυμοι να συνεισφέρουν με κάθε τρόπο - π.χ. με διάφορα επιδόματα για κάποιο ενοίκιο διαμονής - να υπάρξει μέριμνα για την επαγγελματική κατάρτιση ατόμων με ειδικές ανάγκες, σύμφωνα με τις δυνατότητες, αλλά και τις δεξιότητες, ώστε να μην αποκλείονται από την αγορά εργασίας αυτά τα άτομα. Νησιά, όπως για παράδειγμα, η Σύρος και η Άνδρος, με μεγάλη ναυτική παράδοση αξίζουν πρότυπα ναυτικά ΕΠΑΛ.

Η Νάξος πρέπει να διασώσει την τυροκομική της τεχνολογία, με την ίδρυση τμημάτων κτηνοτροφικής παραγωγής. Χρειάζεται μια ειδική ευαισθησία, με τις νησιωτικές περιοχές, που γνωρίζει πάρα πολύ καλά η κυρία Υπουργός, που πολλές φορές είχε δείξει την ευαισθησία της για τα νησιά και γνωρίζει πολύ καλά τις ανάγκες, που έχουμε.

Ευχαριστώ πάρα πολύ για το χρόνο σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουμε κλείσει, λοιπόν, τον κατάλογο των ομιλητών και πριν λάβει το λόγο η κυρία Υπουργός, θα ήθελα να σας πω ότι συνολικά 20 βουλευτές - μέλη της Επιτροπής μας, έχουν λάβει το λόγο, σε τέσσερις συνεδριάσεις σε διαφορετικές ημέρες.

 **ΝΙΚΟΛΑΟΣ ΦΙΛΗΣ:** Κύριε Πρόεδρε, μου επιτρέπετε;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ορίστε, σας ακούω.

**ΝΙΚΟΛΑΟΣ ΦΙΛΗΣ:** Κύριε Πρόεδρε, σας είχα ζητήσει από την αρχή το λόγο, μάλιστα πρώτος, είπατε ότι θα με βάλετε στον κατάλογο και τώρα, λόγω έλλειψης χρόνου, λέτε ότι δεν θα μιλήσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν είναι προσωπικό το θέμα, ξέρετε ότι αν είχαμε άλλη μια ώρα, όλοι θα μιλούσαν, δεν το καθορίζω εγώ το συγκεκριμένο.

**ΝΙΚΟΛΑΟΣ ΦΙΛΗΣ:** Να δεχθώ ότι δεν το κάνετε από πρόθεση, αλλά το κάνετε αντικειμενικά, γιατί δεν υπάρχει χρόνος. Θα τα πούμε στην Ολομέλεια, πάντως, επισημαίνω ότι είχα ζητήσει πρώτος το λόγο και από ό,τι βλέπω δεν υπάρχει χρόνος.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να γνωρίζετε κάτι οι συνάδελφοι, που μας ζήτησαν το λόγο, είχαν προηγηθεί. Δόθηκε ο λόγος στην κυρία Αναγνωστοπούλου, που σταμάτησε χθες και στον κύριο Αμανατίδη, κρατήσαμε τη σειρά και τον κανόνα έτσι όπως πρέπει και όπως το είχαμε υποσχεθεί. Εδώ, δημόσια ακούστηκε, με διαφάνεια έγινε, δεν υπάρχει κάποιο θέμα.

**ΝΙΚΟΛΑΟΣ ΦΙΛΗΣ:** Σας είπα θα τα πούμε στην Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εντάξει, ευχαριστώ.

Το λόγο έχει η Υπουργός, η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε, θα ήθελα να επισημάνω αυτό που λέει και η κυρία Υφυπουργός, ότι προκειμένου να ακούγονται περισσότερο οι βουλευτές, κάτι που καταρχήν, θεωρούμε πολύ σημαντικό, γι’ αυτό έχουμε περιορισθεί και εμείς – η κυρία Υφυπουργός δεν έχει μιλήσει καθόλου και εγώ έχω μιλήσει πολύ λιγότερο από τους Εισηγητές.

Έρχομαι σε σημεία, που τέθηκαν, κατά τη σημερινή συνεδρίαση. Πρώτα από όλα, στην Αξιωματική Αντιπολίτευση. Κυρία Τζούφη, είπατε ότι παρουσίασα χθες, με άλλη εκδοχή, τον Προϋπολογισμό. Δεν ισχύει, ό,τι ακριβώς είπα, την Κυριακή, στην Ολομέλεια, στον Προϋπολογισμό, ακριβώς τα ίδια είπα και χθες και εστίασα στο γεγονός ότι και φέτος, όπως και πέρσι, υπήρξαν κάποιες μεταφορές αρμοδιοτήτων. Πέρυσι, θυμόσαστε ότι μεταφέρθηκε η Έρευνα στο Υπουργείο Ανάπτυξης, υπήρξε αντίστοιχα μεταφορά κονδυλίων, για παράδειγμα, για το ΕΛΙΔΕΚ, φέτος υπήρξε μεταφορά αρμοδιοτήτων συγκεκριμένη, στην οποία έχω αναλύσει το προσωπικό καθαριότητας στο Υπουργείο Εσωτερικών, οι συμβάσεις με τους φορείς συγκοινωνίας, για τα μειωμένα κόμιστρα για τους φοιτητές, τα οποία πήγαν στο Υπουργείο Υποδομών και αυτό συνοδεύεται και από αντίστοιχες μεταφορές κονδυλίων.

Ωστόσο, επειδή αναφερθήκατε στον Προϋπολογισμό, να θυμίσω ότι χθες ψηφίσθηκε ο Προϋπολογισμός για την παιδεία και θεωρώ λυπηρό ότι τα κόμματα της Αντιπολίτευσης δεν στήριξαν τις αυξήσεις, που περιλαμβάνει ο Προϋπολογισμός για την παιδεία. Αύξηση συνολικά 142 εκατομμυρίων ευρώ, 10.500 μόνιμοι διορισμοί εκπαιδευτικών, για πρώτη φορά, μετά από δέκα χρόνια, δυστυχώς, καταψηφίστηκαν από τα Κόμματα της Αντιπολίτευσης. Θυμόσαστε ότι και πέρσι υπήρχαν στον προϋπολογισμό οι μόνιμοι διορισμοί 4.500 εκπαιδευτικών ειδικής αγωγής, οι πρώτοι στην ιστορία της χώρας διορισμοί, μέσω ΑΣΕΠ και αυτοί είχαν καταψηφιστεί από την Αξιωματική Αντιπολίτευση και φέτος καταψηφίστηκαν, δυστυχώς, οι μόνιμοι διορισμοί των 10.500. Επίσης, αυξήσεις στις λειτουργικές δαπάνες των ΑΕΙ, εισοδηματική ενίσχυση οικογενειών με τέκνα, που σπουδάζουν μακριά από τη μόνιμη κατοικία, αυξήσεις στο στεγαστικό επίδομα - όλα αυτά καταψηφίστηκαν - αύξηση στη χρηματοδότηση του ΔΟΑΤΑΠ, επιπλέον 200 εκατομμύρια στο Πρόγραμμα Δημοσίων Επενδύσεων, για τη δίχρονη προσχολική, για το ολοήμερο σχολείο, για την ένταξη παιδιών με αναπηρία, για την ενίσχυση των σχολείων μας με εκπαιδευτικούς, με ειδικό εκπαιδευτικό και βοηθητικό προσωπικό, με ψυχολόγους, κοινωνικούς λειτουργούς. Ένα έργο, το οποίο η κυρία Υφυπουργός έχει ασχοληθεί πάρα πολύ, προκειμένου να στελεχώσουμε καλύτερα τα σχολεία μας, με κοινωνικούς λειτουργούς και με ψυχολόγους. Όλα αυτά καταψηφίστηκαν.

Εγώ ερωτώ, τουλάχιστον τα 112 εκατομμύρια ευρώ, για την ενίσχυση ψηφιακών δεξιοτήτων, για να χτίσουμε πάνω στο κεκτημένο αυτό, το άλμα που έκανε η εκπαιδευτική κοινότητα, θα το στηρίξουμε όλοι μαζί; Θα το στηρίξουμε όλοι μαζί; Εκατόν δώδεκα εκατομμύρια ευρώ; Θέλουμε να ενισχύσουμε τις ψηφιακές δεξιότητες; Εμείς θέλουμε και ελπίζουμε ότι θα σας βρούμε μαζί μας σε αυτό.

Έρχομαι στο ζήτημα της εργασίας, που τέθηκε. Καταρχήν, ερωτηθήκαμε, αν υπάρχει πρόβλεψη για αμοιβή πρακτικής στις επαγγελματικές σχολές κατάρτισης. Η απάντηση είναι, ναι, κυρία Τζούφη, υπάρχει πρόβλεψη για αμοιβή της πρακτικής της ΕΣΚ.

Αλλά, κυρίως αυτό, στο οποίο νομίζω πρέπει να εστιάσουμε και το οποίο δεν έχει συζητηθεί - κατά την γνώμη μου - επαρκώς, είναι η δεύτερη ευκαιρία, που δίνεται, σε αυτούς που έχουν φύγει από το εκπαιδευτικό σύστημα.

Και αυτό θέλω να πιστεύω, ότι είναι κάτι, το οποίο πρέπει να το επιδιώξουμε όλοι μαζί. Να δώσουμε μια δεύτερη ευκαιρία σε αυτούς, που έχουν διαρρεύσει, ακριβώς, από το εκπαιδευτικό σύστημα. Και εδώ έρχεται και ένα άλλο ερώτημα. Θα στηρίξουμε όλοι μαζί την προσπάθεια, που γίνεται, με 104 εκατομμύρια ευρώ, για την πρακτική άσκηση; Το θεωρούμε πολύ σημαντικό. Εδώ ελπίζουμε, ότι θα βρούμε τη στήριξη των Κομμάτων.

Είπατε, κυρία Τζούφη, ότι είναι μύθος, ότι πολλοί απόφοιτοι των πανεπιστημίων δεν αποφοιτούν. Υπάρχει έρευνα του ΙΟΒΕ, που δείχνει - όπως σωστά είπε ο κύριος Δελής - είναι ακριβώς αυτό το νούμερο, 30%, δείχνει ότι δεν αποφοιτά από τα πανεπιστήμια μας. Αυτό πρέπει να μας προβληματίσει.

Για το τέλος εγγραφής. Σας εξηγήσαμε, όπως είπε και στην ακρόαση των φορέων ο εκπρόσωπος των διευθυντών των ΙΕΚ, ότι υπάρχει ένα ποσοστό, που εγγράφονται και εν συνεχεία, δεν παρακολουθούν. Και εγώ σας ρώτησα· θεωρείτε ότι πρέπει ο Έλληνας φορολογούμενος να πληρώνει γι’ αυτούς; Και μου είπατε - πριν από λίγο - όχι. Εξήγησα, ότι ο λόγος που θέλουμε το τέλος εγγραφής, ποιος είναι; Γιατί θεωρούμε ότι δεν πρέπει να παίρνει κανείς αναβολή στράτευσης - για παράδειγμα - με την εγγραφή, εφόσον γίνεται κατάχρηση αυτής της ρύθμισης. Μου είπατε, «όχι, όχι, δεν παίρνει».

Επίσης, μειωμένο εισιτήριο. Κι όμως, κυρία Τζούφη, η απόφαση ανάθεσης υλοποίησης του μειωμένου εισιτηρίου υπεγράφη από τη δική σας Κυβέρνηση. Υπογραφή Παπαγεωργίου, το 2015.

Δεύτερον, η αναβολή στράτευσης με την εγγραφή, νόμος 3421/2005, άρθρο 18. Τι αποδεικνύει αυτό; Αποδεικνύει, ότι αυτό που είπατε πριν ήταν ανακριβές, άρα, με την εγγραφή, δίνονται αυτές οι διευκολύνσεις - και σωστά δίνονται - αλλά πρέπει να βεβαιωθούμε ότι δεν είναι καταχρηστική η εγγραφή.

Για τις ΕΠΑΣ του ΟΑΕΔ. Είπατε και το είπατε και χτες, ότι αγωνίζεστε για την αναβάθμιση των ΕΠΑΣ του ΟΑΕΔ και μάλιστα στο επίπεδο 5. Λέτε, ότι εμείς που θέλαμε να αγωνιστούμε - και τα λοιπά - για το επίπεδο 5. Και εγώ σας ρωτώ κάτι πάρα πολύ σαφές. Με τη διάταξη, που αφήσατε εσείς, ως Κυβέρνηση του ΣΥΡΙΖΑ, μπορούσε να γράφει κάποιος σε ΕΠΑΣ του ΟΑΕΔ του χρόνου; Η απάντηση είναι «όχι». Διότι, ο συγκεκριμένος νόμος, που ψηφίσατε, προβλέπει συγκεκριμένη παράταση λειτουργίας μόνο μέχρι το σχολικό έτος 20 - 21 και προς αποφυγή κάθε παρερμηνείας λέει: «Κάθε άλλη γενική ή ειδική διάταξη, που ρυθμίζει διαφορετικά τα θέματα του παρόντος, καταργείται». Άρα, δεν μπορούσε κανείς να εγγραφεί, με βάση δική σας διάταξη, σε σχολές του ΟΑΕΔ.

Έρχομαι σε ένα τελευταίο σημείο. Είπε η κυρία Τζούφη, ότι αρνούμαστε συστηματικά το διάλογο και δεν συναντιόμαστε - επί λέξη είπατε – «με τις ομοσπονδίες».

Κυρία Τζούφη, συναντηθήκαμε, τον Ιούλιο, με την ΟΛΜΕ, συναντηθήκαμε, τον Οκτώβριο - και είπε και ο κύριος Αμανατίδης και το σημείωσα - ότι η παιδεία πρέπει να είναι πεδίο συνεννόησης και συμφωνώ, απολύτως.

Θέλω να σας αποκαλύψω, όμως, κάτι. Εγώ προσκάλεσα τον ΣΥΡΙΖΑ στο διάλογο για το νομοσχέδιο. Εισέπραξα αρνητική απάντηση. Πώς γίνεται, λοιπόν, όταν έρχεστε εδώ και λέτε ότι πρέπει να είναι πεδίο συνεννόησης και αρνείστε τον διάλογο, προ της κοινοβουλευτικής διαδικασίας, που εμείς, καλοπροαίρετα, θέλαμε να κάνουμε, να συζητήσουμε μαζί σας, προτού φτάσει το νομοσχέδιο στη Βουλή, να συζητήσουμε μαζί σας. Δυστυχώς, ο ΣΥΡΙΖΑ αρνήθηκε το διάλογο.

Έρχομαι πολύ γρήγορα, κύριε Πρόεδρε, στο Κίνημα Αλλαγής. Θα ήθελα να ευχαριστήσω πολύ την κυρία Κεφαλίδου για τις προτάσεις, που κατέθεσε. Θα τις μελετήσω, αναλυτικά. Ήθελα, όμως, το εξής. Σημείωσα, ήδη, κάποιες. Μιλήσατε για τον κεντρικό πολιτικό όργανο, με τη συμμετοχή – επί λέξη είπατε – «Υπουργείων, κοινωνικών εταίρων, μελών τοπικής αυτοδιοίκησης». Προβλέπεται στο νομοσχέδιο. Έτσι, ακριβώς. Είναι μέσα.

Αναφερθήκατε σε κλαδικά συμβούλια. Επίσης, είναι μέσα στο νομοσχέδιο. Αναφερθήκατε στην περιφερειακή επιτροπή, για την επαγγελματική εκπαίδευση και κατάρτιση. Επίσης, είναι μέσα. Αν υπάρχουν προτάσεις για αλλαγή της σύνθεσης, αν θεωρείτε ότι κάτι έχουμε κάνει λάθος στη συγκρότηση αυτών των συμβουλίων, είμαστε στη διάθεσή σας να επιφέρουμε αλλαγές, να επιφέρουμε τροποποιήσεις.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ήθελα να παρουσιάσω κάτι ολοκληρωμένο, κάποια έχετε, ήδη, περιγράψει, αλλά δεν ήθελα να είναι συγκυριακό και αυτό είναι ολοκληρωμένο, με αυτές τις προτάσεις, που ήδη έχετε και ήδη έχετε συμπεριλάβει στο νομοσχέδιο…

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Το λέω, γιατί πραγματικά διάβασα, με μεγάλο ενδιαφέρον τις προτάσεις σας και, με χαρά, διαπίστωσα, ότι συγκλίνουμε σε πολλά σημεία. Πάρα πολλά από αυτά, που προτείνατε, είναι ήδη μέσα στο νομοσχέδιο και αυτό με χαροποιεί ιδιαίτερα.

Βεβαίως, δεν με βοηθάει να καταλάβω την καταψήφιση, όταν συγκλίνουμε σε τόσο πολλά σημεία. Αλλά αυτό, προφανώς, είναι ιστορικό θέμα του ΚΙΝΑΛ, δεν θα εισέλθω σε αυτό.

Μιλήσατε για το Δυικό Σύστημα Μαθητείας και αυτό είναι μέσα. Μιλήσατε για τις πειραματικές δομές και αυτές είναι μέσα και θεσμοθετούνται.

Νέα Προγράμματα Σπουδών για Επαγγελματική Εκπαίδευση και Κατάρτιση. Και αυτό έχει δρομολογηθεί, όπως ξέρετε, από το Ινστιτούτο Εκπαιδευτικής Πολιτικής και βιβλία, νέα βιβλία, όπως πολύ σωστά, μου υπενθυμίζει η Υφυπουργός για τα ΕΠΑΛ. Εδώ είμαστε, λοιπόν. Χαίρομαι, που συγκλίνουμε, σε τόσα πολλά σημεία, εδώ είμαστε να επιφέρουμε βελτιώσεις, να κάνουμε αλλαγές, εάν κάτι υπάρχει στη σύνθεση που διαφωνείτε, είμαστε εδώ για να το αλλάξουμε.

Κύριε Δελή, θίξατε το θέμα του συστήματος εισαγωγής. Προφανώς, δεν είναι αντικείμενο του παρόντος νομοσχεδίου, αλλά θα ήθελα να απαντήσω, δεν θα ήθελα αφήσω αναπάντητο, κάτι το οποίο είπατε.

Αναφερθήκατε στο κατά πόσο επηρεάζει αυτό την προετοιμασία, γενικώς, για τις Πανελλαδικές. Η απάντηση είναι ότι δεν επηρεάζει καθόλου, γιατί; Γιατί δεν επιδρά καθόλου στην ύλη των Πανελλαδικών. Δεν επιδρά καθόλου στα μαθήματα προς εξέταση. Οι όποιες προτάσεις – γιατί, για προτάσεις μιλάμε, για την ώρα – επιδρούν από τα αποτελέσματα των Πανελλαδικών και πέρα. Άρα, τίποτα δεν επηρεάζει την προετοιμασία αυτή καθεαυτή των Πανελλαδικών.

Αναφερθήκατε στη βάση εισαγωγής. Δράττομαι της ευκαιρίας να πω μια κουβέντα γι’ αυτό, γιατί έχει γίνει πάρα πολύ διεξοδική μελέτη, με έγκριτους επιστήμονες και ειδικούς του κλάδου, σχετικά με το κατά πόσο μπορεί να επιλεγεί η λύση μιας βάσης, με απόλυτο μέγεθος, ας πούμε, το 10. Η λύση, που προκρίναμε, δεν είναι μια απόλυτη βάση, γιατί; Γιατί η εμπειρία του παρελθόντος έχει δείξει ότι όποτε υπάρχει απόλυτο μέγεθος, οδηγεί σε ευκολότερα θέματα - σε μια τάση για ευκολότερα θέματα - και σε μία τάση για επιεικέστερη βαθμολόγηση, όχι αντικειμενική, και επιπλέον, υπάρχει μια συσσώρευση, θα έλεγα των βαθμολογιών, γύρω από αυτήν τη βάση. Εμείς, λοιπόν, θέλουμε η βάση να μην εξαρτάται από την εκάστοτε ευκολία ή δυσκολία των θεμάτων.

Επίσης, όπως, το έχουμε πει δημοσίως, είμαστε πολύ επιφυλακτικοί, απέναντι σε μια οριζόντια βάση. Δεν είναι το ίδιο όλες οι σχολές και θέλουμε το κάθε πανεπιστημιακό τμήμα να έχει τη δυνατότητα να διαμορφώσει το ακαδημαϊκό προφίλ, που θέλει. Μπορεί κάποιος να θέλει βάση πιο υψηλή. Κάποια συγκεκριμένη σχολή, μια Ιατρική για παράδειγμα, και μπορεί κάποια άλλη να θέλει πιο χαμηλή βάση. Άρα, θεωρούμε πολύ σημαντικό να δοθεί επιτέλους ρόλος στα πανεπιστημιακά τμήματα, για να διαμορφώσουν το ακαδημαϊκό προφίλ, που θέλουν, να ενισχύσουμε ουσιαστικά την αυτονομία τους.

Συμφωνούμε, όμως, στο εξής, κύριε Δελή. Ότι δεν είναι οι μόνες ρυθμίσεις, που μπορεί να φέρει κανείς και προφανώς, όλα αυτά είναι αλληλένδετα, με τη δουλειά, που γίνεται στο σχολείο. Από εκεί εκπορεύεται, προφανώς, όλη η δουλειά, όλη η διεργασία. Γι’ αυτόν ακριβώς το λόγο, η μέριμνα και της Υφυπουργού και εμού, εξαρχής, ήταν να κάνουμε τις αλλαγές, από κάτω προς τα πάνω. Είδατε ότι από τις πρώτες ρυθμίσεις, που φέραμε, ήταν η ενίσχυση της δίχρονης προσχολικής εκπαίδευσης, η εισαγωγή των εργαστηρίων δεξιοτήτων στο σχολείο, η έμφαση σε πολλαπλές πηγές και στο πολλαπλό βιβλίο, η έμφαση και σε άλλους τρόπους αξιολόγησης, όπως η διερευνητική εργασία. Άρα, συμφωνούμε ότι οι αλλαγές πρέπει να έρχονται από κάτω και γι’ αυτόν ακριβώς το λόγο, μέλημά μας ήταν να ξεκινήσουμε από κάτω προς τα πάνω και σιγά-σιγά, να ανέβουμε και στις ανώτερες βαθμίδες της εκπαίδευσης.

 Κάτι τελευταίο: το Voucher. Επειδή αναφερθήκατε στα πρόσωπα και λέτε ότι άρα, αυτό σημαίνει ότι δεν είχαν πρόσβαση στην τηλεκπαίδευση. Καμία σχέση το ένα με το άλλο. Το Voucher έχει να κάνει με το πώς θα χτίσουμε, πάνω στο κεκτημένο της τηλεκπαίδευσης. Πώς θα χτίσουμε σε αυτό το άλμα, που κατάφερε η εκπαιδευτική μας κοινότητα, πώς σ’ αυτό το άλμα στις ψηφιακές δεξιότητες. Ερχόμαστε, λοιπόν, ως πολιτεία και πρέπει να το ενισχύσουμε αυτό το άλμα. Πρέπει να το στηρίξουμε, ακόμα περισσότερο. Πρέπει να κάνουμε βασικές αλλαγές και στο εκπαιδευτικό σύστημα, προκειμένου να στηρίξουμε αυτή την τεράστια αλλαγή, χωρίς τίποτα να μπορεί να υποκαταστήσει τη διά ζώσης διδασκαλία, αλλά νομίζω, ότι δόθηκε μία χρυσή ευκαιρία, σε όλη την εκπαιδευτική κοινότητα, να εξοικειωθεί περισσότερο με ψηφιακά εργαλεία, που θα μπορούν και όταν με το καλό ανοίξουν τα σχολεία μας, να συμπληρώνουν, με φυσικό τρόπο, τη δια ζώσης διδασκαλία.

Μία αναφορά σε κάτι, που είπε η κυρία Ασημακοπούλου της Ελληνικής Λύσης. Είπατε για την τοπική πρόσκληση. Νομίζω, εξήγησα χτες, ότι μιλάμε για προσκλήσεις, οι οποίες γίνονται μόνο, όταν έχει εξαντληθεί όλος ο πίνακας, δεν υπάρχουν άλλοι, δηλαδή, υποψήφιοι, σε ειδικές κατηγορίες, όπως είναι τα Μουσικά Σχολεία, συγκεκριμένα και είπατε «εμείς δεν θέλουμε ατομικούς, θέλουμε μόνιμους διορισμούς». Για αυτόν ακριβώς το λόγο, κάναμε τους πρώτους διορισμούς στην Ειδική Αγωγή, τους οποίους είχε ξεκινήσει η Κυβέρνηση του ΣΥΡΙΖΑ, το έχω πει, πολλές φορές, δεν προχώρησε, και δυστυχώς, τους καταψήφισε. Αλλά οι μόνιμοι διορισμοί, που έγιναν - και εχθές στον Προϋπολογισμό - οι 10.500 μόνιμοι διορισμοί στη γενική εκπαίδευση, γι’ αυτόν ακριβώς το λόγο γίνονται, για να καλύψουμε σημαντικές ανάγκες, να ενισχύσουμε το ανθρώπινο δυναμικό της εκπαίδευσης.

Κλείνω με κάτι, που είπε η κυρία Σακοράφα. Είπατε, κυρία Σακοράφα - και μου έκανε εντύπωση, γιατί ξέρω ότι προσέχετε, πάντοτε, πάρα πολύ, αυτά που λέτε – είπατε, ότι ήταν στη βαθμίδα 4 οι ΕΠΑ.Σ. του Ο.Α.Ε.Δ.. Εγώ, λοιπόν, ζητώ να μου δείξετε σε ποια διάταξη προβλέπεται αυτό; Διότι, όχι μόνο δεν έχω βρει τέτοια διάταξη, αλλά προβλέπεται συγκεκριμένα ότι οι απόφοιτοι των σχολών αυτών μπορούν να εγγραφούν στη Β΄ τάξη ΕΠΑ.Λ., η οποία οδηγεί σε επίπεδο 4.

Εγώ, λοιπόν, θα ήθελα πάρα πολύ να μου να μου φέρετε τη διάταξη, που προβλέπει, ότι ήταν στο επίπεδο 4, να το δούμε αυτό και να εξηγήσω πώς ακριβώς μπορεί να εγγράφονται τότε στο προς απόκτηση του επιπέδου 4.

 Κλείνω με το εξής. Έχει κατατεθεί η τροπολογία, που σας είχα ήδη εξαγγείλει, η οποία περιλαμβάνει διάφορα πρακτικά ζητήματα. Μέσα σε αυτά, είναι και το πρόγραμμα «Ψηφιακή Μέριμνα», το οποίο έγινε, σε συνεργασία, όπως είπα, με άλλα τέσσερα Υπουργεία, Οικονομικών, Ανάπτυξης, Εργασίας και Ψηφιακής Διακυβέρνησης και άλλα πρακτικά ζητήματα - θα τα δείτε αναλυτικά - σχετικά με το νομοσχέδιο. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Υπουργό.

 Στο σημείο αυτό, ολοκληρώθηκε η επεξεργασία και εξέταση του σχεδίου νόμου.

Ερωτάται η Επιτροπή, αν γίνονται δεκτά τα άρθρα 1 – 150 του σχεδίου νόμου, ως έχουν.

**ΠΟΛΛΟΙ ΒΟΥΛΕΥΤΕΣ:** Ναι.

 Ερωτάται η Επιτροπή, αν γίνεται δεκτή η με γενικό αριθμό 661 και ειδικό αριθμό 43, από 16.12.2020 τροπολογία της παρισταμένης Υπουργού.

**ΠΟΛΛΟΙ ΒΟΥΛΕΥΤΕΣ:** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ερωτάται η Επιτροπή, αν γίνεται δεκτό το ακροτελεύτιο άρθρο του σχεδίου νόμου.

**ΠΟΛΛΟΙ ΒΟΥΛΕΥΤΕΣ:** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ερωτάται η Επιτροπή αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Παιδείας και Θρησκευμάτων «Εθνικό Σύστημα Επαγγελματικής Εκπαίδευσης, Κατάρτισης και Δια Βίου Μάθησης, ενσωμάτωση στην ελληνική νομοθεσία της Οδηγίας (ΕΕ) 2018/958 του Ευρωπαϊκού Κοινοβουλίου και του Συμβουλίου της 28ης Ιουνίου 2018 σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173), κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Γερμανίας για το Ελληνογερμανικό Ίδρυμα Νεολαίας και άλλες διατάξεις» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Η συνεδρίαση της Ολομέλειας της Βουλής θα πραγματοποιηθεί αύριο.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Γίνεται να μας ενημερώσετε τι θα γίνει αύριο; Η διαδικασία είναι εφ’ όλης της ύλης, έτσι; Και γενικό και ειδικό μέρος; Ποια ώρα θα ξεκινήσει;

 Και έχω και μία ερώτηση προς την Υπουργό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι απόφαση της Διάσκεψης των Προέδρων.

 **ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Είναι το άρθρο 2, οι ψηφιακές δεξιότητες, έτσι δεν είναι; Που το έχετε βάλει σε αυτή την τροπολογία, που μας μοιράσατε;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας είπα, είναι το πρόγραμμα «Ψηφιακή Μέριμνα».

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Επειδή αυτό είναι τελείως θεωρητικού χαρακτήρα, θα μας κάνετε κάποιου άλλου τύπου, πιο αναλυτική ενημέρωση; Θα υπάρξει; Διότι εγώ άκουσα σήμερα ενημέρωση το πρωί στον «ΑΝΤ1» από την κυρία Γκίκα. Θα ήθελα, να μας κάνετε μία πιο αναλυτική ενημέρωση. Το παρουσιάζετε, σαν κάτι σημαντικό και νομίζω μας οφείλετε μια αναλυτικότερη ενημέρωση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαρίστως, θα τοποθετηθώ και αύριο.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η συνεδρίαση, αύριο, ξεκινά, με απόφαση της Διάσκεψης των Προέδρων, στις 10.00΄ το πρωί, στην Αίθουσα της Ολομέλειας.

Προτείνετε κάτι άλλο;

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Αν μπορεί να μετατεθεί μισή ώρα αργότερα; Υπάρχει η δυνατότητα;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αυτό θα πρέπει να το προτείνει η Υπουργός. Θα το πει η εκπρόσωπος η δική σας στη Διάσκεψη, θα ενημερώσω και θα σας πω.

Ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Γιαννάκης Στέργιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζέττα, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής, Αμανατίδης Ιωάννης, Αναγνωστοπούλου Αθανασία (Σία), Βερναρδάκης Χριστόφορος, Βέττα Καλλιόπη, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Δελής Ιωάννης, Ασημακοπούλου Σοφία – Χάιδω και Σακοράφα Σοφία.

Τέλος και περί ώρα 12.45΄λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**